text:
Zambia
Zambia ( /ˈzæmbiə/), yo o itsegeng lefatshe ka bophara ka leina la lefathse la Zambia, ke lefatshe le le dikaganyeditsweng ke mafatshe a mangwe. Mafatshe a mabapi ke la Congo mo bokone, Tanzania mo bokone botlhaba, Malawi mo botlhaba, Mozambique, Zimbabwe, Botswana le Namibia mo borwa, le Angola mo bophirima. Toropo kgolo ke Lusaka, e e bonwang kwa borwa bogare jwa lefatshe. Palo tsa batho di kitlanye thata mo toropo kgolong ebong Lusaka mo borwa le kwa kgaolwaneng ya Copperbelt Province go ya bokone bophirima.
Ka kgwedi ya Phalane a tlhola masome a mabedi le bone ngwaga wa 1964, lefatshe le ne la tsaya boipuso jwa lone go tsweng kwa lefatsheng la United Kingdom mme tona Rre Kenneth Kaunda o ne a tswengwa mo stlilong sa botautona.Phutlhego ya Kaunda's socialist United National Independence Party (UNIP) e ne ya tsaya marapo a go busa go tsweng ka ngwaga wa 1964 go ya kwa go wa 1991. Go tsweng ka ngwaga wa 1972 go ya kwa go wa 1991 lefatshe la Zambia e ne e le lefatshe la phutlhego e ngwefela, maikaelelo a se e ne e le go kopanya lefatshe go nna lengwefela ka sekano sa 'Zambia o mongwefela, lefatshe le lengwefela'. Kaunda o ne an fengwa ke Frederick Chiluba wa phuthego ya social-democratic Movement for Multi-Party Democracy ka ngwaga wa 1991,ka yone nako e lefatshe la Zambia le ne la nna le kgolo ya itsholelo ka selekanyo se se kwa godimo[1].
[baakanya] Dipolotiki
Dipolotiki tsa lefatshe la Zambia ke tsa puso ya batho ka batho,ke gore tautona o itlhophelwa ke batho go ya ka ditlhata le go rata ga bone mme se se raya fa tautona a tlhophilwe o etelela lefatshe le yone khudutlhamaga tota.Tautona wa gompieno ke Rre Sata yo fentseng ditlhopho ngwaga yo o fitileng.E re le fa go ntse jalo seemo sa sepolotiki ga se se jesang diwelang mo nakong ya gompieno ka gore batho ba belaela gore go ka tswa go ile ga nna le maretshwa a tsietso[2].
[baakanya] Puo
Puo e e buiwang molefatsheng la Zambia ke Sekgowa, se se dirisiwang mo fa go buiwa ka tswa kgwebo le gape se dirisiwa mo dikolong go ruta baithuti. Teme e e buiwang mo mafelong mangwe jaaka toropo ya Lusaka,ke puo ya Nyanja.Le fa go ntse jalo, Bemba le Nyanja di buiwa gantsi kwa ditoropong le mo mafelong a a tlhabologileng jaaka Zambia. Tse dingwe di akaretsa Kaounde, Tonga, Lunda le Luvale, tse g gasiwang ka tsone mo dithulaganyong tsa sesupa ditshwantsho sa Zambia National Broadcasting Corporation (ZNBC).Palo ya dipuo tse di buiwang mo lefatsheng la Zambia di masome a bosupa le bosupa[3].
[baakanya] Seemo sa Bosa
Lefatshe la Zambia le mo kgaolong ya borwa bogare jwa Aferika ka jalo go nale selemo se se nang le dipula le mogote yo o kwa godimo mme e re mariga go nne le mariga a a boitshegang a ka dipula tse d phataletseng.Seemo se se rotloetsa dilo di tshwana;e temo thuo mme se se godise kgotsa se tlhabolola itsholelo ya lefatshe.


c: text/html

text:
Aferika Borwa
Ripaboliki ya Aferika Borwa, ke naga e e leng kwa borwa jwa Aferika. E dikaganyeditswe ka bophirima ke lewatle la Atlantic, mme ka fa botlhabatsatsi e dikaganyeditswe ke lewatle la Indiya. Ga ele dinaga tse di mabapi, ke Zimbabwe, Botswana, Mozambike, Namibia, Swaziland le Lesotho. Ikonomi ya Aferika Borwa, ke ikonomi e e kgolo go fitisisa mo go Aferika, ebile ke ikonomi ya masome-a-mabedi-le-bonne(24) e e golo ka go fitisisa mo lefatsheng. Gape ke naga ya Commonwealth of Nations. Ke naga e e tlhabologileng thata.
Tautona wa lefatshe le ke Jacob Zuma.
[baakanya] Diporofinsi tsa Afrika Borwa
Ko bokhutlong jwa aparateiti ka ngwaga wa 1994, fa ba "tsere puso" le ha ba le "gaufi le go tsaya puso" batho ba letso la Bantu ba ne tisiwa ko bokhutlong ha go ne go na le diporofisi tse nne e bong (Cape, Natal, Orange Free State and Transvaal), le diporofinsi tse dingwe tse dintsha. Provinsi ngwe le ngwe e buswa ke molamente yo o tlhojwang ngwaga tse botlhano dingwe le dingwe tse di tlang, a thlojwa ke bathophi ba party le maloko a party. Moeteledi pele wa Party kana tautona o tlhopha mopalamente wa pelo ya gagwe e le moeteledi pele wa goromente, moteledipele o tla bo a apela matona a puso di provinci go ya ka di provinsi le kitso ya bone. Dithata tsa ba okametseng di provinsi ke laolwa ke mekolo wa molao; engwe ya dikgang tse di akaretsa botsogo, thuto, mantlo a sechaba le dipalamo tsa sechaba.
[baakanya] Dipadi tse dingwe
- ↑ Stats in Brief, 2010. Pretoria: Statistics South Africa. 2010. p. 3. ISBN 978-0-621-39563-1. http://www.statssa.gov.za/publications/StatsInBrief/StatsInBrief2010.pdf.
- ↑ Template:Cite report

robotstxt: allowed

filter: keep


text:
LETLHAKENG - Makhanselara a kgaolo potlana ya Letlhakeng ba supile matshwenyego ka go tlhoka go rerisiwa dikgang tsa khansele.
Ba supile matshwenyego mo phuthegong ya khansele ba tlhalosa fa ba utlwalela dikgang tsa khansele, bogolo jang tsa Ipelegeng ka batlhophi. Ba tlhalositse fa badirela puso ba sa ba tsee tsia, ba dumela fa e le mapolotiki fela ba sa tlhaloganye fa e le matlho a setshaba.
Rre Bright Segwagwa, yo e leng mokhanselara wa Maboane, a re ga ba rerisiwe dikgang tse ba tshwanetseng go di itse mme ba di utlwalela mo dikgotleng ka nako ya diphuthego. A re fa go na le diphetogo go itsesiwe dikgosi le komiti ya ditlhabololo tsa motse fela. O tlhalositse fa ba tshwanetse go nna le tshwaragano le badiri ba khansele go ntsha maduo a a nametsang, mme ba tlhalosa fa go tlhoka go itse ditiragalo tsa khansele go ba tlhobosa mo setshabeng, ka go ba tlhokisa boikarabelo. Mokhanselara wa Botlhapatlou, Rre Lefoko Kegopotswe o tlhalositse fa therisanyo e le molemo wa mathata, a re lefatshe leno le gatetse pele jaana ka lebaka la therisanyo.
A re ga go na ka fa mananeo a twantsho lehuma a ka atlegang ka teng fa go sa rerisiwe makhanselara ka e le bone ba ba kopanang le morafe letsatsi le letsatsi go na le badirela puso. O ne a bolela fa e le bone ba ba ka gasang molaetsa mo setshabeng motlhofo. E ne ya re a tswa la gagwe, modulasetilo wa khansele eo, Rre Friction Leuwe a supa fa e le boammaruri makhanselara a sa rerisiwe dikgang dingwe tsa khansele, mme a kopa badirela puso go rerisa makhanselara ka mananeo a puso a twantsho lehuma gore ba gase molaetsa. BOPA


text:
DIPOLELO tse di mo bukeng eno di boammaaruri. Di tserwe mo bukeng e kgolo go di gaisa tsotlhe mo lefatsheng, e leng Baebele. Dipolelo tseno di tlhalosa hisitori ya lefatshe go tloga fa Modimo a simolola go bopa go fitlha ka dilo tse di diregang mo motlheng wa rona. Gape di tlhalosa se Modimo a solofetsang go se dira mo nakong e e tlang.
Buka eno e go thusa go itse gore tota Baebele e tshwere eng. E go tlhalosetsa ka batho ba ba mo Baebeleng le dilo tse ba neng ba di dira. Gape e tlhalosa ka tsholofetso e e itumedisang thata ya botshelo jo bo sa khutleng mo lefatsheng la paradaise le Modimo a le neileng batho.
Buka eno e na le dipolelo di le 116. Di kgaogantswe ka dikarolo di le robedi. Tsebe e e simololang karolo nngwe le nngwe e tlhalosa ka bokhutshwane se se buiwang mo karolong eo. Dipolelo tseno di kwadilwe go ya kafa ditiragalo tseo di latelanang ka teng. Seno se go thusa go ithuta gore ditiragalo dingwe di diregile leng mo hisitoring.
Dipolelo tseno di kwadilwe ka puo e e ka tlhaloganngwang motlhofo. Bontsi jwa lona bana lo tla kgona go ipalela yone. Lona batsadi lo tla lemoga gore bana ba bannye ba tla itumelela gore lo ba balele dipolelo tseno gantsintsi. Lo tla lemoga gore buka eno e na le dilo di le dintsi tse di ka kgatlhegelwang ke bana le bagolo.
Kwa bofelong jwa polelo nngwe le nngwe go na le ditemana tsa Baebele. Lo kgothalediwa go bala ditemana tseno tsa Baebele tse dipolelo tseno di tswang mo go tsone.
Ditemana tsa Baebele tse di mo bukeng eno ga di a tsewa jaaka di ntse mo Baebeleng. Di kwadilwe ka tsela e e motlhofo gore bana ba kgone go di tlhaloganya. Ditemana tse di umakilweng kwa bofelong jwa polelo nngwe le nngwe di bontsha gore polelo eo e tserwe kae mo Baebeleng.


text:
Reunion.com > Jason Gloystein - Hami Golbar > Roberto Go - Ralph Goacher
Classmates from Roberto Go to Ralph Goacher
Roberto Go Robertojr Go Robin Go Rod Go Roderick Go Rodney Go Rogelio Go Roland Go Rolando Go Romy Go Ron Go Ronald Go Ronnie Go Rosa Go Rosalind Go Rosalva Go Rosana Go Rosario Go Rose Go Rosemarie Go Rosemary Go Rosie Go Rosita Go Rowena Go Ru Go Ruby Go Rudy Go Ryan Go Sai Go Sal Go Sally Go Salvador Go Sam Go Samuel Go Sandra Go Sara Go Sarah Go Sav Go Sean Go Sebastian Go Seongseok Go Ser Go Sergio Go Seung Go Sh Go Sha Go Shane Go Shannon Go Sharon Go Shaun Go Sheila Go Sherwin Go Sheryll Go Sheryllene Go Shiela Go Shirley Go Sian Go Sin Go Siok Go Siong Go Sj Go So Go Sol Go Sonia Go St Go Stacy Go Stan Go Stanley Go Stefanus Go Steph Go Stephan Go Stephanie Go Stephen Go Steve Go Steven Go Stewart Go Stuart Go Su Go Sue Go Sum Go Sumio Go Sung Go Susan Go Susana Go Susannah Go Suzanne Go Sylvia Go Ta Go Tamae Go Tammy Go Tanya Go Tara Go Te Go Tea Go Terence Go Teresa Go Teresita Go Teresito Go Teriel Go Terrence Go Terry Go Tes Go Tess Go Tg Go Th Go Thelma Go Theresa Go Theresia Go Thomas Go Ti Go Tia Go Tian Go Tiauw Go Tiffany Go Tim Go Timothy Go Tina Go To Go Todd Go Tom Go Tony Go Tr Go Tracy Go Tricia Go Ty Go Umeko Go Valerie Go Van Go Vanessa Go Ve Go Veronica Go Vi Go Vic Go Vicente Go Vicky Go Victor Go Victoria Go Victory Go Vilma Go Vinay Go Vincent Go Vinson Go Violet Go Virgil Go Virgilio Go Virginia Go Vivian Go Wah Go Wanna Go Warren Go Wendy Go Wil Go Wilbert Go Wilfredo Go Will Go William Go Willie Go Wilma Go Wilson Go Winnie Go Yan Go Yill Go Ying Go Yo Go Yong Go Yoo Go You Go Young Go Yu Go Yue Go Yvette Go Yvonne Go Zenaida Go Go Away Go Away Holly Go Lightly Happy Go Lucky Go To Hell Go To Hell Virginia Go-alcantara Keoni Go-bulusan Liza Go-harris Jean Go-oco Grady Goa Henry Goa Jeanette Goa Keith Goa Linda Goa Talesiya Goa Tangela Goa Vivien Goa William Goa Aaron Goach Donald Goach Ruth Goach Carol Goachee Christopher Goachee James Goachee Jason Goachee Kerrie Goachee Kevin Goachee Linda Goachee Michael Goachee Renee Goachee Ronald Goachee Shelby Goachee Thomas Goachee William Goachee Alessia Goacher Amy Goacher Anders Goacher Annette Goacher Becky Goacher Billy Goacher Brenda Goacher Brian Goacher Carol Goacher Carolyn Goacher Charles Goacher Christopher Goacher Cleta Goacher Curtis Goacher Daniel Goacher Darrell Goacher David Goacher Dorothy Goacher Gary Goacher Georgette Goacher Gerald Goacher Gerry Goacher James Goacher Jason Goacher Jennifer Goacher Jessica Goacher Jimmy Goacher John Goacher Joyce Goacher Justin Goacher Kenneth Goacher Kerry Goacher Kim Goacher Lisa Goacher Loretta Goacher Lynnell Goacher Mark Goacher Max Goacher Michael Goacher Michelle Goacher Mike Goacher Peggy Goacher Pegi Goacher Ralph Goacher


text:
Totatota Baebele e Ruta Eng?
Baebele e re bolelela se re ka se dirang gore re itumelele botshelo jo bo kgotsofatsang.
Basupi ba ga Jehofa
Basupi ba ga Jehofa—Ke Bomang? Ba Dumela Eng?
Basupi ba ga Jehofa ba rata gore o ba itse botoka.
Modimo
Modimo o Batla Gore re Direng?
A madumedi otlhe a itumedisa Modimo, kgotsa ke bo le bongwe fela? O ka lemoga jang Bakeresete ba boammaaruri?
- Tsela e Boroutšhara Jono bo Tshwanetseng go Dirisiwa ka Yone
- Kafa o ka Itseng ka Gone Gore Modimo o Batla Eng
- Modimo ke Mang?
- Jesu Keresete ke Mang?
- Diabolo ke Mang?
- Boikaelelo Jwa Modimo ke Eng ka Lefatshe?
- Bogosi Jwa Modimo ke Eng?
- Go Atamela Modimo ka Thapelo
- Botshelo Jwa Lelapa jo bo Itumedisang Modimo
- Batlhanka ba Modimo ba Tshwanetse go Nna Phepa
- Ditiro Tse Modimo o di Ilang
- Ditumelo le Dingwao Tse di sa Itumediseng Modimo
- Go Tlotla Botshelo le Madi
- O ka Bona Jang Bodumedi Jwa Boammaaruri?
- Tsela e Basupi ba ga Jehofa ba Rulagantsweng ka Yone
- Go Thusa Batho ba Bangwe go Dira go Rata ga Modimo
- Tshetso ya Gago ya go Direla Modimo
Eno ke web site e e nang le dithata tsa go tlhalosa ditumelo, dithuto le ditiro tsa Basupi ba ga Jehofa. Watchtower Bible and Tract Society of New York, Inc.ke mokgatlho o o dirisiwang ke Basupi ba ga Jehofa mo dilong tse di amanang le molao.
Dinopolo tsa Baebele di tswa mo Baebeleng ya Thanolo ya Lefatshe le Lesha ya Dikwalo Tse di Boitshepo kwantle ga fa go supile ka tsela nngwe.
O a Lalediwa
A o ka rata go tshwarelwa thuto ya Baebele kwa legaeng la gago gore o oketse kitso ya gago ka Baebele?
Bala Baebele mo Internet
Thanolo ya Lefatshe le Lesha ya Dikwalo Tse di Boitshepo
Baebele e na le ditaelo le kgakololo e re e tlhokang go sa kgathalasege gore maemo a re mo go one ke afe. E bale letsatsi le letsatsi.
Buka ya Me ya Dipolelo Tsa Baebele
Buka eno ke buka ya dipolelo tsa boammaaruri. Di tserwe mo bukeng e kgolo go di gaisa tsotlhe mo lefatsheng, e leng Baebele.
A o Ka Rata go Itse Boammaaruri?
Boammaaruri ka eng? Ka dingwe tsa dipotso tse di botlhokwa go gaisa tsotlhe tsa batho ba ipotsang tsone.
Bokhutlo Jwa Bodumedi Jwa Maaka bo Atametse!
Bodumedi jwa maaka ke eng? Bo tla khutla jang? Go khutla ga jone go tla go ama jang?


text:
MAHALAPYE- Banni ba kgotla ya Mowana kwa Mahalapye ba ngongorega ka tsela e e ralalang kgotla eo ba re e ba hupetsa ka lorole mo ba setseng ba tlhobaela ka botsogo jwa bone.
Mo potsolotsong le BOPA bosheng, batho ba kgotla eo ba boletse fa ba sa kgone go apeela kwa ntle, go anega dilwana, le go phepafatsa matlo.
Banni bangwe ba tlhalosa gore bothata jwa lorole bo bakwa segolo bogolo ke lebelo le le kwa godimo la dikoloi tse di fetang foo, e bile di le borai mo baneng le mo leruong.
Ba ne ba kopa gore tsela eo e tshelwe metsi le fa bokgola bo fela ka bonako. Bakgweetsi ba dipalamo tsa setshaba le bone ba supa fa tsela eo e gobatsa dikoloi tsa bone e bile ba sa tlhole ba bona dipoelo ka lemmenyana le ba le bonang le felela mo go di baakanyeng, fa gongwe di tseye sebaka di se yo mo tseleng.
Mokwaledi wa khansele potlana ya Mahalapye, Rre Mozondick Moswete, o ne a tlhalosa gore ditlhabololo ka bontsi di emisitswe mme e tlaare seemo se boela mannong, ba bo ba sekaseka ditsela tse ba tlaa di tshelang sekontere. O boletse fa ba tlaa tswelela ba gopa ditsela tsa go nna jalo le go di tshela metsi go timola lerole. BOPA


text:
BOBONONG -Khansele potlana ya Bobirwa e tlaa gapa leruo le le sailang mo metseng ya kgaolo e.
Leruo le le akaretsang dipodi, ditonki le dikgomo, ga le jese morafe diwelang ka tshenyo e e boitshegang e leruo le le e dirang mo malwapeng.
Mothusa modulasetilo wa khansele potlana ya Bobirwa ebile e le mokhanselara wa Bobonong East, Rre Calvin Sekwababe, o tlhalositse mo puisanyong le BOPA fa khansele e e dule ka lenaneo la gore e age masaka mo metseng yotlhe ya Bobirwa, maikaelelo e le go phutha leruo lotlhe le le sailang mo motseng.
Mokhanselara o tlhalositse fa go agwa ga masaka a go setse go simolotswe kwa Mmadinare le Bobonong.
O tlhalositse fa khansele e tsile go tshwara diphuthego mo metseng ya kgaolo e go tsibosa banni ka ditshwetso tse khansele e di tsereng mabapi le leruo le le sailang mo motseng pele e ka simolola go phutha leruo le le sailang mo metseng.
Rre Sekwababe a re leruo le le sailang mo motseng le tsile go tlhatlhelwa kwa masakeng a a tlaa bong a agilwe mme morago ga malatsi a le supa go se na batho ba ba tlaa tlang go supa fa leruo e le la bone, khansele e tlaa rolela leruo le lephata la matimela kwa leruo le, le tlaa felelang le rekiswa ka palobalo fa le ka tswelela le tlhoka beng.
Mothusa Modulasetilo wa khansele o tlhalositse fa khansele e tlaa lopa beng ba leruo le le tshegeditsweng dipula tse tlhano ka letsatsi seruiwa ka bongwe, fa beng ba lone ba tla go le tsaya.
Mokhanselara a re se, e tlaa bo e le maiteko a khansele a go leka go busa ditshenyegelo tsa yone tse e di dirisitseng ka nako e e neng e tshegeditse leruo le.
Rre Sekwababe o tlhagisitse batho ba ba ruelang mo motseng go ntsha leruo la bone mo motseng, a ba a gakolola botlhe ba ba senyediwang ke leruo le go ikuela kwa go tshwanetseng gore beng ba leruo le ba tseelwe dikgato fa ba itsiwe.
Banni ba metse ya kgaolo ya Bobirwa ka go farologana, ba opetse khansele legofi go bo e tsile ka tshwetso e e maleba morago ga gore ba tlhorontshiwe ke leruo le le se nang beng mo motseng. BOPA


text:
MAHALAPYE - Badiri ba Ipelegeng kwa kgaolong ya Mahalapye ba akgoletse Tautona Lt Gen. Seretse Khama Ian Khama go tsweledisa lenaneo leo gammogo le go ba thusa ka dijo fa ba theogetse.
Ba buile jalo mo puisanyong le BOPA mabapi le badiri ba go bolelwang ba adima tshwene marapo mo tirong ntswa ba duelwa ka makgetho a Batswana .
Bangwe ba babereki ba Ipelegeng boMme Gotshwanetse Moalosi, Lesego Botsweletse le boRre Khumo Botsweletse le Samuel Mokwena ba re le fa ba amogela lenaneo leo gore le ba imolola lehuma, ba ngongoregela dituelo tse di kwa tlase e bile ba kopa gore madi a ba rekelwang dijo ka one a tsenngwe mo dituelong tsa bone.
Ba tsweletse ba kopa Tautona go sekaseka go ba okeletsa dituelo fa itsholelo e tokafala gore le bone ba kgone go ipelafatsa ka dituelo tsa tiro ya bone jaaka badiri ba maphata a mangwe a puso.
Erile mokwaledi wa khansele potlana ya Mahalapye, Rre Mozondick Moswete a akgela mabapi le dingongorego tsa badiri bao, a tlhalosa fa dijo tseo e le mpho go tswa kwa go Tautona gore badiri ba Ipelegeng ba kgone go dira tiro ka mashetla, mme ebile ga go na ka fa mpho eo e ka fetolwang ya tsenngwa mo dituelong tsa bone tsa kgwedi ka teng. O tlhalositse fa Ipelegeng e le mmereko wa nakwana o batho ba sa tshwanelang go ikaega ka one.
A re puso e tlhamile Ipelegeng ka maikaelelo a go ntsha Batswana ba ba kobo dikhutshwane mo lehumeng gore ba kgone go bona madi a go itshetsa, mme a re fa itsholelo e ka itshetlela puso e ka nna ya sekaseka go oketsa dituelo tsa Ipelegeng ka jaana e le lenaneo la sennela ruri.
Rre Moswete o kgothaditse botlhe ba ba thapilweng mo Ipelegeng go bereka ka mashetla gore ba kgone go wetsa ditiro tse ba di abetsweng ka nako.
A re le fa Ipelegeng e tsweletse sentle mo kgaolong ya gagwe, sebe sa phiri ke tiego ya didirisiwa go tla kwa dikgaolong, mme a re bagolwane ba khansele ba ikaelela go buisana le dikompone tse ba rekang dithoto mo go tsone. BOPA


text:
KGOELETSO YA MAIPOLELO A ODIT·HABAT·ABA A DITSHWANELO TSA BOTHO
PULAMADIBOGO
Go ntse jalo gore kamogelo ya tlhago ya seriti le tekatekano le ditshwanelo tse di sa amologanngweng tsa ditokololo tsotlhe tsa losika lwa motho ke motheo wa kgololosego, bosiamisi le kagiso mo lefatseng.
Go ntse jalo gore go itlhokomolosa le go nyatsa ditshwanelo tsa botho go tlhotse ditiragalo tsa bolalome tse di šsakgaditseng maikutlo a batho mo tshimologong ya lefatshe le mo go lona batho ba itumelelang kgololosego ya go bua le tumedi, le kgololosego mo go boifeng le go eletseng, di goeleditswe jaaka dikeletso tse di kwa godimo tsa batho botlhe.
Go ntse jalo gore go botlhokwa, fa motho a sa patelesege go tsaya tsela esele, jaaka ona mokgwa wa bofelo, go ema kgatlhanong le bagagapa le kgatelelo, gore ditshwanelo tsa botho di sirelediwe ke puso ya molao.
Go ntse jalo gore go botlhokwa go tsweletsa kgolo ya dikgalologano tsa botsalano fa gare ga ditšhaba.
Go ntse jalo gore Ditšhaba Kopano ka Lokwalo lo, ba tiiseditse tumelo ya bona mo motheong wa ditshwanelo tsa botho, mo seriting le botlhokwa jwa botho jwa motho le mo tekatekanong ya ditshwanelo tsa banna le basadi, mme ba ikemiseditse go tsweletsa kgatelopele mo matshelong a batho le maemo a a botoka a botshelo mo kgololosegong e e anameng.
Go ntse jalo gore Dinaga tse e leng Ditokololo di ineetse ka tirisanommogo le Ditšhaba Kopano go fitlhelela tsweletso ya tlotlo le tshegetso ya boditšhabatšhaba ya ditshwanelo tsa botho le metheo ya dikgololosego.
Go ntse jalo gore go a tlhaloganyesega gore ditshwanelo le dikgololosego tse, di botlhokwa thata mo tiragatsong ya bojotlhe ya maineelo a.
JAANONG KA JALO,
Kokoano Kakaretso
E goeletsa Maipolelo a, a Boditšhabatšhaba a Ditshwanelo tsa Botho jaaka selekanyo sa phitlhelelo sa gale mo bathong botlhe le mo ditšhabeng tsotlhe, go fitlhelela fa motho mongwe le mongwe le sethwe sengwe le sengwe sa loago, ka go tsaya Maipolelo a tsia, di tla kgaratlhelang ka go ruta le kgodiso go tsweletsa tlotlo ya ditshwanelo le dikgololosego tse, le ka dikgato dingwe tsa tswelelopelo mo setšhabeng le ditšhabatšhabeng, go boloka kamogelo le tshegetso ya boditšhabatšhaba le tiragatso ya tsona, mo sebeding sa batho ba e leng Maloko a Dinaga ka boona le mo bathong ba dikgaolo tse di welang mo taolong ya bona.
Aretikele 1
Batho botlhe ba tsetswe ba gololosegile le go lekalekana ka seriti le ditshwanelo. Ba abetswe go akanya le maikutlo, mme ba tshwanetse go direlana ka mowa wa bokaulengwe.
Aretikele 2
Mongwe le mongwe o na le tetla mo ditshwanelong le mo dikgololosegong tsotlhe tse di tlhagisitsweng mo Maipolelong a, kwa ntle ga pharologanyo epe, jaaka ya semorafe, mmala, bong, puo, tumelo, sepolotiki kgotsa, kakanyo esele, boagi kgotsa tlhago ya lotso, thoto, botsalo, kgotsa boemo bongwe.
Gape, ga go pharologanyo epe e e tla dirwang ka ntlha ya boemo ba sepolitiki, ba bolaodi kgotsa ba boditšhabatšhaba ba naga kgotsa kgaolo e motho a tswang kwa go yona, go sa kgathalesege gore a e ikemetse, e abilwe, ga e ipuse kgotsa e mo tekanyetsong nngwe ya boipuso.
Aretikele 3
Mongwe le mongwe o na le tshwanelo ya botshelo, boithatelo le tshireletsego ya botho.
Aretikele 4
Ga go ope yo o tla tshwarwang mo bokgobeng kgotsa botlhankeng; bokgoba le kgwebo ka makgoba di tla ilediwa mo mekgweng yotlhe ya tsona.
Aretikele 5
Ga go ope yo o tla bogisiwang kgotsa go sotlwa ka mokgwa o e seng wa setho kgotsa go tsholwa kgotsa go otlhaiwa ka mokgwa o o nyenyefatsang.
Aretikele 6
Mongwe le mongwe o na le tshwanelo go amogelwa gongwe le gongwe jaaka motho fa pele ga molao.
Aretikele 7
Botlhe ba a lekana fa pele ga molao mme ba na le tetla kwa ntle ga tlhotlhololo go tshireletsego e e lekanang ya molao. Botlhe ba na le tetla e e lekanang ya tshireletsego kgatlhanong le tlhotlhololo nngwe le nngwe e e leng kgatlhanong le Maipolelo a, le kgatlhanong le thotloetso ya tlhotlhololo yo mothale o o ntseng jalo.
Aretikele 8
Mongwe le mongwe o na le tshwanelo ya tshiamelo e e tletseng ya kgotlakatlholo ya bosetšhaba e e nang le bokgoni ka ntlha ya ditiro tse di kgatlhanong le ditshwanelo tsa motheo tse a di neilweng ke moloatheo kgotsa ke molao.
Aretikele 9
Ga go ope yo o ka tshwarwang, a tlhatlhelwa kgotsa a kobiwa ntle le lebaka le le utlwalang.
Aretikele 10
Mongwe le mongwe o na le tekatekano e e tletseng ya tsheko e e siameng ya botlhe e e tsamaisiwang ke kgotlakatlholo e e ikemetseng le e e sa tlhotlhololeng mo go thlotlhomiseng ga ditshwanelo le ditlamego tsa gagwe kgotsa kotlhao nngwe le nngwe ya bosenyi kgatlhanong nae.
Aretikele 11
- Mongwe le mongwe yo o bonwang molato wa tlolamolao o na le tshwanelo ya go tsewa a se molato go fitlhelela a bonwa molato go ya ka fa molaong mo kgotlatshekelong ya botlhe e mo go yona a ntseng le ditsholofetso tse di maleba le go itshireletsa ga gagwe.
- Ga go na ope yo o tla bonwang molato wa tlolomolao nngwe le nngwe ka ntlha ya tiro nngwe kgotsa tlogelo nngwe e e neng e se tlolomolao, mo molaong wa bosetšhaba kgotsa wa boditšhabatšhaba, ka nako e e neng e dirwa. Le gona kotlhao e e bokete ga e ne e dirwa, go na le e e maleba e e neng e ka dirwa ka nako e tlolomolao e neng e dirwa.
Aretikele 12
Ga go na ope yo go tla sunngwang nko ntle le molao mo sephiring, lelapeng, ntlong kgotsa makwalo a gagwe kgotsa tlhaselo yo tlotlo le serodumo sa gagwe. Mongwe le mongwe o na le tshwanelo ya tshireletso ya molao kgatlhanong le tsunyonko le ditlhaselo tsa mothale o ntseng jalo.
Aretikele 13
- Mongwe le mongwe o na le tshwanelo ya kgololosego ya motsamao le bonno me melelwaneng yo naga nngwe le nngwe.
- Mongwe le mongwe o na le tshwanelo ya go tswa mo nageng nngwe le nngwe, go akaretsa le ya gaabo, le go boela kwa nageng ya gaabo.
Aretikele 14
- Mongwe le mongwe o na le tshwanelo ya go batla le go itumelela botshabi ba go sekisiwa kwa dinageng tse dingwe.
- Tshwanelo e, ga e ne e diragadiwa mo mabakeng a ditshekiso tse di leng le melato e e seng ya sepolitiki kgotsa go tswa mo ditirong tse di leng kgatlhanong le maikaelelo le meono ya Ditšhaba Kopano.
Aretikele 15
- Mongwe le mongwe o na le tshwanelo ya boagi
- Ga go ope yo o tla iletswang ntle le lebaka boagi jwa gagwe kgotsa go iletswa tshwanelo ya go fetola boagi jwa gagwe.
Aretikele 16
- Banna le basadi ba dingwaga tse di lekanang, kwa ntle le tekanyetso epe e e mabapi le bomorafe, boagi kgotsa tumelo ba na le tetla ya go nyala le go aga lelapa. Ba na le tetla ya ditshwanelo tse di lekanang mabapi le tsa lenyalo, mo lenyalong le mo phatlalalong ya lona.
- Go tla tsenwa fela mo nyalanong ka tetla e e gololosegileng le e e tletseng ya bobedi jo bo ikaelelang go nyalana.
- Lelapa ke bongwefela jwa setlhopha jwa tlhago le motheo wa loago mme le na le tetla ya tshireletso ya baagi le Puso.
Aretikele 17
- Mongwe le mongwe o na le tshwanelo ya go nna le thoto a le nosi kgotsa a e tlhakanetse le ba bangwe.
- Ga go ope yo o tla tseelwang thoto ntle le lebaka.
Aretikele 18
Mongwe le mongwe o na le tshwanelo ya kgololosego ya kakanyo, maikutlo le bodumedi, tshwanelo e, e akaretsa kgololosego ya go fetola bodumedi kgotsa tumelo ya gagwe, le kgololosego, ya fa a le nosi kgotsa mo kgobokanong le ba bangwe le mo phatlalatseng kgotsa mo sephiring, go tsweletsa bodumedi kgotsa tumelo ya gagwe ka thuto, tiragatso, kobamelo le tshegetso.
Aretikele 19
Mongwe le mongwe o na le tshwanelo ya kgololosego ya mogopolo le tlhagiso-maikutlo. Tshwanelo e, e akaretsa kgololosego ya go nna le mogopolo ntle le tshunyonko, le go batla, go amogela le go fetisa tshedimosetso le dikakanyo ka bophasalatsi bongwe le bongwe, go sa kgathalelwe melelwane.
Aretikele 20
- Mongwe le mongwe o na le tshwanelo ya kgololosego ya kokoano ya kagiso le kgolagano.
- Ga go ope yo o ka patelediwang go nna leloko la mokgatlho.
Aretikele 21
- Mongwe le mongwe o na le tswhanelo ya go nna le seabe mo mmusong wa naga ya gaabo, ka tlhamalalo kgotsa ka baemedi ba ba itlhophetsweng ka kgololosego.
- Mongwe le mongwe o na le tshwanelo ya phitlhelelo e e lekalekanang go ditirelo tsa puso mo nageng ya gaabo.
- Thato ya batho ke ona motheo wa bothati jwa puso; se, se tla tlhagisiwa ka ditlhopho tsa nako le nako tsa boammaaruri, tse di tla bong e le tsa boditshabatshaba mme di tla tshwarwa ka boutu ya sephiri kgotsa ka dithulaganyo dingwe tse di lekalekanang le tse di gololosegileng tsa go bouta.
Aretikele 22
Mongwe le mongwe jaaka tokololo ya baagi, o na le tshwanelo ya tshireletso ya baagi mme o na le tetla ya temogo ka maiteko a bosetšhaba le tirisanommogo ya boditšhabatšhaba le go ya ka thulaganyo le metswedi ya Naga nngwe le nngwe, ya ditshwanelo tse di sa amologanngweng tsa ekonomi, boagi le setso mo seriting sa gagwe le kgolo e e gololosegileng ya botho jwa gagwe.
Aretikele 23
- Mongwe le mongwe o na le tshwanelo ya go dira, mo go itlhopheleng go go gololosegileng ga bothapi, gmaemo a a botoka le a bosiami a tiro le go sirelediwa kgatlhanong le botlhokatiro.
- Mongwe le mongwe, ntle le tlhotlhololo epe, o na le tshwanelo ya tuelo e e lekalekanang le tiro.
- Mongwe le mongwe yo o dirang o na le tshwanelo ya moputso siameng le o o tshwanetseng, o o mo netefaletsang mmogo le ba lelapa la gagwe botshelo jo bo tshwaneleng seriti sa botho, le go okediwa, fa go tlhokega, ka mekgwa ya tshireletso ya baagi.
- Mongwe le mongwe o na le tshwanelo go bopa le go nna leloko la mokgatlho wa badiri go sireletsa dikgatlhego tsa gagwe.
Aretikele 24
Mongwe le mongwe o na le tshwanelo ya go ikhutsa le go phuthologa, go akarediwa diura tse di lekanyeditsweng tsa go dira le malatsi a a duelelwang a khunologo mo motlheng mongwe.
Aretikele 25
- Mongwe le mongwe o na le tshwanelo go maemo a botshelo a a lekaneng pholo le boitekanelo jwa gagwe le ba lelapa la gagwe, go akarediwa dijo, diaparo, ntlo le tlamelo ya melemo le ditirelo tsa baagi tse di botlhokwa, le tshwanelo ya tshireletsego mo lebakeng la go sa thapiwe, bolwetse, kgolafalo, botlhologadi, botsofe kgotsa go tlhoka go itsetsepela mo mabakeng a a seng mo taolong ya gagwe.
- Bosadi le bongwana bo na le tetla ya tlhokomelo e e kgethegileng le thuso. Bana botlhe, ba tsetswe mo lenyalong kgotsa kwa ntle ga lenyalo, ba tla itumelela tshireletso ya loago e e tshwanang.
Aretikele 26
- Mongwe le mongwe o na le tshwanelo ya thuto. Thuto e tla nna e e sa duelelweng, bonnye mo dikgatong tsa tshimologo le tsa motheo. Thuto ya Tshimologo e tla nna ya pataletso. Thuto ya Thekenikale le ya phorofešene e tla tlamelwa ka kakaretso, mme thuto e e kwa godimo e tla tlamelwa ka go lekalekana go botlhe go ya ka tlhokego.
- Thuto e tla lebisiwa mo kgodisong e e tletseng ya botho jwa motho, le mo go tiiseng tlotlo ya ditshwanelo tsa botho le metheo ya dikgololosego. E tla tsweletsa go tlhaloganya, go itshokelana le botsalano mo ditšhabeng tsotlhe, ditlhopa tsa semorafe kgotsa tsa bodumedi, mme e tla tsweletsa ditiro tsa Ditšhaba Kopano tsa go tshegetsa kagiso.
- Batsadi ba na le tshwanelo ya pele ya go tlhopa mofuta wa thuto o o tla newang bana ba bone.
Aretikele 27
- Mongwe le mongwe o na le tshwanelo ya go nna le seabe ka kgololosego mmo botshelong jwa setso jwa baagi, go itumelela botaki le go refosanya tswelelo ya bonetetsi le maungo a bona.
- Mongwe le mongwe o na le tshwanelo ya tshireletso ya dikgatlhego tsa botho le dithoto go tswa dikungweng tsa bonetetsi, bokwadi kgotsa botaki tse e leng mokwadi wa tsona.
Aretikele 28
Mongwe le mongwe o na le tetla go tolamo ya loago le ya boditšhabatšhaba e mo go yona ditshwanelo le dikgololosego tse di tlhagisitweng mo Maipulelong a di ka diragadiwang ka batlalo.
Aretikele 29
- Mongwe le mogwe o na le ditiro mo baaging tse ena ka nosi a nang le bokgoni jo bo tletseng jwa kgolo ya botho jwa gagwe.
- Mo go diragatseng ditshwanelo le dikgololosego tsa gagwe, mongwe le mongwe o tla laolwa fela ke ditekanyetso jaaka go tlhomamisiwa ke molao mo mabakeng fela a go sireletsa kamogelo le tlotlo ya ditshwanelo le dikgololosego tsa ba bangwe le tsa go fitlhelela ditlhokego tse di siameng tsa botho, tolamo go botlhe le boitekanelo ka kakaretso mo loagong lwa temokerasi.
- Ditshwanelo le dikgololosego tse ga di ne di diragatswa ka mokgwa o sele kgatlhanong le maikaelelo le meono ya Ditšhaba Kopano.
Aretikele 30
Ga go sepe mo Maipolelong a, se se tshwanetseng go ranolwa jaaka se se kaeleng Naga nngwe le nngwe, setlhopa kgotsa motho tshwanelo nngwe go nna mo tiragatsong ya tiro nngwe kgotsa go dira tiro nngwe e maikaelelo a yona e leng go senya nngwe ya ditshwanelo le dikgololosego tse di tlhagisitsweng mo.


text:
JWANENG - Kgosikgolo wa Bangwaketse Kgosi Malope II, o laotse gore Rre Itemogeng Ramatokwane wa motse wa Maokane a duele Rre Gilbert Masolori dikete tsa dipula di le tharo, go sa nneng jalo o tlaa gapelwa dithoto. Kgosikgolo o ntshitse katlholo e mo bekeng eno kwa kgotleng ya motse wa Maokane, kwa a neng a tshwere ditsheko teng.
Rre Masolori o ne a ikuetse fa pele ga lekgotla morago ga gore Rre Ramatokwane a palelwe ke go diragatsa tumalano ya bone ya ngwaga wa 2010. Go bolelwa fa mongongoregi a ne a rekile dikgomo di le tharo mo go moiphemedi, e nngwe e lopa dikete tse pedi tsa dipula fa tse pedi di ne di lopa sekete le sephatlo e le nngwe. Mongongoregi o ne a tlhalosetsa lekgotla fa moiphemedi a ne a mo neela kgomo e le nngwe e e lopang dikete tse pedi tsa dipula ngwaga o o fetileng, mme morago ga moo ga pala gore a diragatse tumalano ya dikgomo tse pedi tse madi a tsone e leng dikete tse tharo fa di kopane.
Morago ga go reetsa kgang ka mongongoregi le mosupi wa gagwe Rre Kabo Diseko, Kgosi Malope II o ne a re go papametse gore moiphemedi o paletswe ke go diragatsa ditumalano.
A re mongongoregi o patile polelo ya gagwe ka mosupi ga mmogo le mokwalo o o supang tumalano ya theko ya dikgomo tseo. BOPA


text:
SELEBI PHIKWE - Mapodisi a Selebi Phikwe a tlhotlhomisa tiragalo e mo go yone go thukuthilweng banka ya Barclays P20 000 le R12 900.
Mookamedi wa mapodisi a Selebi Phikwe Superintendant Victor Nlebesi o boleletseBOPA gore go ne ga tsena borre ba ba neng ba tshotse sengwe se o ka reng tlhobolo ka fa lekalaneng la Prestige la banka eo mme ba batla madi ka dikgoka.
A re tiragalo eo e diragetse bosheng ka nako ya botlhano mo tshokologong. Superintendant Nlebisi a re borre bao ba tswa Zimbabwe, mme ba dingwaga di masome mane le bobedi go tsena kwa go tse di masome mane le bone, mme go tshwerwe ba le bararo. A re babelaelwa bao ba tlaa isiwa kgotla tshekelong go arabela molato oo.
O tlhalositse fa ba le mo patlong ya ba bangwe ba ba tseneng ka lenga la seloko. A re mo mading a a utswilweng, go bonwe P2 700. Mo kgannye ng e nngwe, mapodisi a Selebi Phikwe a tlhotlhomisa mosadi wa dingwaga tse di masome mabedi le botlhano wa Sebina yo go belaelwang a ne a belega mme a swaetsa lesea.
Rre Nlebisi a re serepa sa lesea se kwa setsidifatseng sa kokelo ya Selebi Phikwe fa mosadi a le mo kokelong eo mme a sidilega. A re e tlaare morago ga ditlhotlhomiso a lebisiwe molato wa polao ya motho kgotsa go loba tsholo . BOPA


text:
Windows Vista Language Interface Pack
Tlhaloso e Khutshwane
Windows Vista Language Interface Pack (LIP) enaya ya Windows Vista naya mofuta o o ranotsweng bontlhanngwe wa dikarolo tse di dirisiwang thata tsa Windows.
Mo Tsebeng E
Dintlha ka Bokhutshwane
Kakaretsi
Windows Vista Language Interface Pack (LIP) ya Windows Vista naya mofuta o o ranotsweng bontlhanngwe wa dikarolo tse di dirisiwang thata tsa Windows. Morago ga go tsenya LIP, mafoko a mo bomatwetweng, dibokoso tsa puisano, dimenu, dintlha tsa Thuso le Tshegetso, le dintlhana tse dingwe mo segokaganying sa modirisi di tla bontshiwa mo puong ya LIP. Mafoko a a sa ranolwang a tla bo a le ka puo ya motheo ya Windows Vista. Ka sekai, fa e le gore o ne wa reka mofuta wa Sepanišhe wa Windows Vista, wa bo o tsenya LIP ya Catalan, mafoko mangwe a tlile go sala e le a Sepanišhe. O ka tsenya LIP e feta e le nngwe, gore modirisi mongwe le mongwe wa khomputara a kgone go bontsha segokaganyi sa modirisi ka puo e e batliwang.
Kwa godimo ga tsebe
Dipatlafalo tsa Tsamaiso
• Microsoft Windows Vista
- Tsamaiso ya Tiragatso e e nang le Tshegetso: Windows Vista
• Dirisa segokaganyi mo (di)puong e e latelang: Seesemane
• 4.63 Mb ya sebaka se se senang sepe sa taisololo
• 15 Mb ya sebaka se se senang sepe sa thulaganyo
Dipolateformo tse di Tshegeditsweng: LIPs e dira fela ka mefuta ya 32-bit ya Windows Vista mme e ka seka ya tsenngwa mo mefuteng ya Windows e e fetileng kgotsa mo mefuteng ya Windows Vista ya 64-bit.
Kwa godimo ga tsebe
Ditaelo
- Tobetsa konopo ya Taisololo mo tsebeng e go simolola taisololo, kgotsao tlhophe puo e sele mo lenaane-tobetsong o bo o tobetsa Ya Go.
- Dira nngwe ya tse di latelang:
- Go simolola tlhomo ka bonako, tobetsa Bula kgotsa Tsamaisa porkermo eno go tswa mo lefelong la yone la ga jaana.
- Gore o kopisetse taisololo eno mo khomputareng ya gago nako e e tlang, tobetsa Boloka kgotsa Boloka porokeramo eno mo disekeng.
Kwa godimo ga tsebe
Kwa godimo ga tsebe


text:
MOSHUPA - Motshwarelela moemela kgosi yo mogolwane wa Moshupa, Kgosi Oscar Mosielele a re dikgang tsa dipolaano tsa banana le go gobeya ga leruo mo motseng wa Moshupa di baka tshenyo ga di jese diwelang.
O buile jalo bosheng fa a ne a tsentse phuthego ya kgotla kwa kgotleng ya Mmaseetsele, e le go gakololana le morafe ka ga ditsamaiso tsa motse wa Moshupa.
A re o iteela banni ba Moshupa bokone legofi go bo ba tla diphuthegong tsa kgotla ka dipalo tse di itumedisang fa go tshwantshanngwa le dikgotla tse dingwe tsa motse oo, a bo a kopa morafe go tswelela ka mowa o o ntseng jalo. O tlhalositse gore ba begetse khansele potlana ya Moshupa kgang ya leruo le le gobeyang mo motseng e bile le senya thata, gore khansele e tsee dikgato tse di lebaneng.
A re ntswa puso e tsile ka lenaneo la go lema merogo mo malwapeng, e le maiteko a go nyeletsa lehuma, maiteko a a felela a folotsa ka gore leruo le baka tshenyo e tona thata e e bonwang le ke motlhoka pono tota.
O tsweletse a tlhalosa gore molao wa go ntsha majalwa mo malwapeng go rekisediwa kwa mafelong a a tshwanetseng o tlaa tsena mo tirisong kgwedi ya Phukwi e rogwa monongwaga.
Kgosi Mosielele a re dipolaano tsa banana di apesitse motse wa Moshupa kobo ka letshoba, a tlatsa ka gore ba na le seabe mo go tsa banana ga ba dire se ba tshwanetseng go se dira ntswa ba itse maikarabelo a bone.
A re, batsadi ba bona dilo tse di diragala mo matlhong a bone mme ba tswala molomo fela, ga ba bue le bana ntswa kgetsi ya tsie e kgonwa ke go tshwaraganelwa, a re ka jalo batsadi ba tshwanetse ba ema puso nokeng mo go bopeng botho jwa bana, go na le go nna maoto a tshupa go tsaya boikarabelo mo baneng ba bone.
O supile fa lenaneo la A re nyalaneng le tsweletse ka jalo a kopa morafe gore ba le aramele le santse le ba tlhabetse gore ba ruane ka fa molaong, a tlatsa ka gore fa gongwe dikgwetlho tsa botshelo di felela di paledisa batho ba ba nnang mmogo go nyalana, ba tlhoka ditsompelo.
Ka nako ya dipotso le dikakgelo, morafe o ne wa dumalana ka bongwefela jwa pelo gore beng ba leruo le le senyetsang ba bangwe ba gagamalediwe setoropo, le go tshwaraganela bana . BOPA


text:
Tswana Psalm 23
Jehofa ke modisa wa me; ga nketla ke tlhoka sepe. O mpothisa mo mafulong a matalana; o nkgogela ka fa metsing a a didimetseng. O rudisa mowa wa me; o ntsamaisa mo ditseleng tsa tshiamo ka ntlha ya leina la gagwe. Ee, le fa ke ralala mogogoro wa moriti wa loso, ga nketla ke boifa bosula bope; gonne o na le nna; kgoge ya gago, le thobane ya gago, tsone di a nkgomotsa. O a tle o baakanye bojelo fa pele ga me, mo ponong ya baba ba me; o tloditse tlhogo ya me ka lookwane; senwelo sa me se a penologa. Ruri molemo o tlaa ntshala morago le boutlwelobotlhoko, ka malatsi otlhe a go tshela ga me; mme ke tlaa aga mo ntlong ya ga Jehofa ka bosakhutleng.


text:
Nko
Nko ke karolo nngwe ya mmele mo ditshiding tse di na le lerapo la mokwatla e e dirisiwa go sireletsa mesima ya phefo, e letelelang phefo go tsena le go tswa mo ga makgwafo, go thatswa phefo e dirisanya le molomo. Fa morago ga nko go na le nama e gokeletsweng mo nkong e diphatlhana tsa phefo. Fa morago ga kgetsana ya phefo, phefo e feta mo mometsong, e bong e dirisiwa mo dirweng tsotlhe tsa mmele, e e salang e bo e dirisiwa mo makgwafong. Mo bathong, nko e fithelwa fa gare ga sefatlhego; mo ditshiding tse dinngwe e fa godimo ga molomo.
[baakanya] Kabakanyo ya phefo
Nko e dirisiwa go lomaganya lefatshe le mmele wa motho ka go laola phefo e e tsenang mo mmeleng e bo e e thuthafatsa, le go ntsha metsi a mo phefong pele e ka tsena mo mmeleng jaaka go diragala mo dikameleng. Nko e na le moritshana mo teng ga yone, o o diriwang go kganela dilo tse di sa thokegeng go tsena mo teng.
[baakanya] Botlhale jwa ditaelo
Nko e e metsi ya dintsa e dirisiwa go dupa tsela. Diphologolo di dirisa dirwe tsa mmele tse di amogelwa bo tsididi, kwa nko e leng tsididi teng ke gone ko di go dirisang go lemoga tsela e monko o tswang teng.
[baakanya] Kago ya mekgwa ya go hema phefo
Mo ditshiding tsa metsi le dithapi tse di na le makgwafo, diphatlhana tsa phefo, di bulega go nna dikgetsana tse di bulegelang mo godimo ga molomo. Dikgetsana tse di dirisa serwe se se dirisiwang go hema phefo e bong dibokwana tsa nko e bo di dirisa dinama tse di lepeletseng tse gaufi le tsone. ko nteng ga dipopego tse di thwanang le ditshidi tsa metsi, thapi e e na le makgwafo,gape ga e dirise nko ya yone go hema, ka gore di hema ka molomo ya tsone. Ditshidi tsa metsi di nale serwe se dirisiwang go dupa, go na le dikoloti, mo ke kgetsi fela, fa e se mo ditshiding tse di rileng tsa metsi fela ,e dirasanya mmogo le dirwe tse di fithelwang mo nkong.[1]
Nko ya sika la dikwena e tona go feta ya diphologolo tse dingwe gape e fithelwa ko teng teng fa godimo ga legano. Dikwena tsone di na le nko e e telele thata go di feta, e e thusang phologolo fo hema fa e tibile ko tlase ga metsi. Nko ya sika la kwena e kgaogantswe gararo: bontle jwa yone phata ya konokono ya phefo . Dirwe tse di dirisiwa go oketsa go tsiboga ga mmele. Serwe se se dupang se agilwe sentle mo dinogeng le dikgathotsing, mo eleng gore ga di sa thole di amana gope le nko, di bulega fela fa godimo ga molomo. Serwe se se nnye mo dikhudung, mo e leng gore se tselela fela se tshwaraganye le nko, gape ga seyo mmo dikweneng tse di godileng thata.[1]
Dinonyane di nale nko e e tshwanang le ya sika la dikwena, nko ya teng e bopilwe fa godimo ga molomo wa yone. E ntswa di sa kgone go nka sentle, ntlwana ya phefo e nnyee, le fa e sena dikalo tse tharo, kago ya teng e e thata e tshwanang le ya diphologolotse di tsholang bana. Mo dinonyane ka bontsi, jaaka maphoi le merubisi, nko e sireditswe ke lonaka le le thata. Serwe se se dupang mo dinonyaneng o fithela se le teng se sa felela kana se seyo gothelele, go ya ka mefuta ya dinonyane.[1]
Mo diphologolong di le di ntsi di na le nko e tona, e tsaya bophara jwa legatla lotlhe. Mo dithopeng tse dingqwe jaakaditshwene kgotsa di kgabo, mmantlhwane, and diphologolo tsa lewatle, nko e nnyenyefaditswe, gape diphologolo tse ga di kgone go dupa sentle. Nko ya diphologolo tse di tsalang bane e okeditswe, ka kago ya tlatso e ntsha bodilo jwa meno kwa godimo, go e dira bontlha bongwe jwa nko go tlogela bodilo jwa tlatso go nna fa godimo ga legano. Nko e e godisitsweng e e, e na le marapo a mararo a mo nkong a tswakatswakane go dira selo se se itsopileng, se thusa go thuthafatsa phefo pele e goroga ko makgwafong. Go bulega mo le gone go goroga ko marapo a legata, a dira phatha tsa phefo tse di bitswang kgetsi tsa phefo.[1]
Mo diphologolong tsa lewatles, nko e fokoditswe go nna mola wa nko, e e fudugetseng fa godimo ga thogo, e ntsa pobego ya mmele le go kgona go hema ko tlase ga metsi. Nko ya tlou yone e bopegile jaaka, serwe se se maaula se se leele, se se bidiwang pogo.
Serwe se se dupang sa diphologolo tse di tsalang bana se tshwana le sa sika lo kwena. Mo diphologolong ka bontsi, se fithelwa mo bodilong jwa phatha e e tletseng phefo wa , o o bulegelang mo leganong, o dirisa diso tse mo dithaeng go feta ka bodilo jwa tlatso, mme o bolege sentlentle nkong. Mme fela se se lathegile mo bo mmanthwane le mo ditshweneng, le batho tota.[1]
[baakanya] Mo dithaping
Thapi e na le go dupa mo bokoa, mo e leng gore ga gana mosola mo metsi a di tshelelang mo go one. Di na le nko mme, ntswa, e sa tshwane le tsa dikoloti, ga e na kgolagana le legano le fa e le go diriswa mo hemeng phefo. Mme le fa ntwa go ntse jaalo, e na le dikgwamanyana fa morago ga mola wa nko mo lethakoreng le le fa pele la thogo. Mo nakong tse dintsi mola ona o kgaogangwa ke nama e e tsopileng ga bedi, go letelela metsi go feta ka nko ka lethakore le lengwe go tswa ka le lengwe.[1]
Dikgwamana tse di bapile le nama e fithelwang mo nkong gape gantsi di na le go itsopa mo teng, go oketsa lefelo la bodilo. Mo di dithaengs,dikgwamana tse di tsenelela mo di phatha tse di mo marapong a thogo tse di tlaleletsang jaaka marapo a meno, fa mothaping e e senang marapos, di dira diphatanya tse di dikologang. Fa dintshwantsangwa le di koloti, phatha e e tletseng phefo ya dithapi ga e na mamina-a a na le ditshidi, ka gore ke matute a tholego.[1]
Mo ditshiding tse di na le lerapo la mokgwatla, the thapi tse di senang marapo a dithaa le thapi e e nnang mo boteng jwa lewatle, go na le mola wa nko o le mongwe le kgesi e e dirisiwang go phepafatsa phefo. Ke nnete gore phatha e e tetseng phefo le yone e bulegela mo matute a kwa tlase ga bo boko. Se ga se thokege mme, setshidi se se na le lerapo la mokwatla, se se sa leng se le teng ko tshimologong. Sekai ke ditswa mmung tsa thapi tse di nale le mela ya nko tse pedi, gape ke nngwe ya ditshidi tsa ntlha.[1]
[baakanya] O ka tsibogela
- Nko ya motho
- Borogo jwa phtha e tona e e na le phefo
- bodilo jo bo metsi jwa lefatshe le se nang sepe mo moleng wa nko mo diphologolong tse dintsi, ae seyo mo di tshidi tsa maoto a mabedi jaaka motho.
[baakanya] Tse di lateng ketse di dirisitsweng go batla kitso ee kwadilweng fa
[baakanya] Dikgoge tsa kwa ntle
- Media related to nose at Wikimedia Commons


text:
Concepción
Concepción ke toropo kgolo kwa borwa Chile. E na le baagi ba le 216.061 (2002).
[baakanya] Ditso
Toropo ya Concepción e simolotswe ke Pedro de Valdivia[1] ka ngwaga wa 1950 kwa bokone jwa noka ya Bío-Bío River, e e bidiwangPenco mo bosheng. Ka nako eo e ne e bidiwa Concepción del Nuevo Extremo. Lefelo la bonno gone koo le ne le le dikhilomithara tse di mmalwa go tsweng bokone jwa La Frontera (Frontier), molelwane o o magareng ga Spanishle lefatshe la Mapuche, segongwana sa morafe wa American Indian se ne sa neelwa boipuso go fitlheleleng ka ngwaga wa 1870. Bonno joo bo ne jwa tsibogelwa ke baeteledipele ba Mafora e le toropo morago ga dingwaga tse pedi. E ne ya fiwa setswantsho sa puso se se ntseng se dirisiwa le gompieno.
Ka jalo toropo ya Concepción e ne e le bonn jwa masole a lefatshe la Captaincy-General of Chile, le ne la senngwa e bile la phatlaladiwa ke Mapuche armies ka ngwaga wa 1554, morago ga gore e dirwe sesha ka ngwaga wa 1555. Concepción e ne ya nna gape ka nako ka dithulaganyo tsa goromente wa García Hurtado de Mendoza ha a goroga koo ka ngwaga wa 1557 fa a sena go aga kago ya Pinto. Toropo eo ene ya dirwa gape sesha ka ngwaga wa 1558, Ferikgong a thola malatshi a borataro ke rramasole yo o bidiwang Jerónimo de Villegas. E ne ya nna dikago tse ditona tsa masole a a neng a le kgatlhanong le Mapuche kwa Araucanía mo dinageng tse di lekgolo tse di tlang, e gola ka palo ya batho ba le dikete tse di lesome ntle le siege ka ngwaga wa 1564 le ditlhaselo tse dingwe tse di dirilweng ke Mapuche. Concepción e ne e le motse wa Real Audienciago tsweng ka ngwaga wa 1565 go fithelela ka ngwaga wa 1575.
Earthquakes le tsunamis, tse di eleng tsa nna teng mo toropong eo ka ngwaga wa1570, 1657, 1687, 1730 le 1751, di ile tsa gwetlha bana le dithata go sutisa toropo eo go e baya ko e ne e le teng lantlha ko Valle de la Mocha, mabapi le Bío-Bío River; lefelo la ntlha le nna le sena sepe ka ngwaga 1842 fa toropo e ya Penco e tlhongwa.
The new site for the town of Concepción became the main town of the Intendancy of Concepción, whose jurisdiction extended from the Maule River to La Frontera. The first Intendant of Concepción was the Irishman Ambrose O'Higgins, Marquis of Osorno, who later became Royal Governor of Chile and Viceroy of Peru.
Fa boeteledi pele jwa goromente wa First National bo kopana koo Santiago ka ngwaga wa 1810, ba na le boagedi ba Concepción ba kopanela bokopanelo joo le bone. Concepción e ne e dirisiwa ele kgoro ya go tsena mo dipolotiking ke ba sesole jwa Sefora go lekeletsa Viceroyalty of Peru ka maikelelo a go batla go laola Chile.
[baakanya] Metshameko
Concepción ke lefatshe la ditlopha tse di tona tsa kgwele ya dinao.( football):
- Club Deportivo Universidad de Concepción, mo nakong e e leng ko godimo ga loko ya Liga Chilena de Fútbol: Primera División
- Club Deportivo Ferroviario Almirante Arturo Fernández Vial, mo nakong e e leng mo leking ya boraro, Tercera A
- Club de Deportes Concepción, mo nakong ya gompieno e mo leking ya bobedi, Liga Chilena de Fútbol: Primera B
Bolo ya diatla e tshamikiwa ka boleng jwa maamo aa kwa godimo. Sethopha se se itsiwing thata ke sa:
- Club Deportivo Universidad de Concepción, mo bogompienong se se leng kwa DIMAYOR, División Mayor del Básquetbol de Chile
[baakanya] Dipadi tse dingwe
- ↑ I.S.W. Vernon, 1969


text:
Main Page
Dumela Rra! / Dumela Mma!
O tsogile jang?
A rona babui ba Setswana re simololeng, re kwaleng di article, re godiseng puo e ya rona.
Go na le di article di le 491. Dingwe tsa tsone, le tse di tlhokang go kwalwa ke tse:
- Botswana
- Setswana
- Setso sa Setswana
- Gaborone
- Molepolole
- Francistown
- Diane
- Maele
- Dipapiso
- Dithamalakwane / Dithamalakane
- Serowe
- Sekalaka
- Sekgalagadi
- fatshe leno la rona
- Aferika
- Seretse Khama
- Bophuthatswana
- Basarwa
- Gauteng
- Tirelo ya Dipuo tsa Bosetšhaba
- Aferika Borwa
- Mahalapye
- Lucas Manyane Mangope
- Basupi ba ga Jehofa
- Jehova
- Tora ya Tebelo
A re yeng Ko kgotleng, re buisanyeng, re arabe dipotso. Ko kgotleng ke ko go yang bagolo fela.
O ka bona thuso gotsweng Go simolola wikipedia ka puo e nngwe.
Toropo e e thusiwa ke ba dipagamo tsa difofane mo Kasane.
Ditlamelo
Kasane o nale mafelo a bothibelelo le a borobalo (aa itebagantse le kgwebo ya maroko le go bona diphologolo). Mafelo a a neela mesepele ya go ya mafelong a diphologolo a Chobe malatsi otlhe, le go tsamaya ka mekoro mo nokeng ya Chobe.[1]
Kasane o nale mabentlele aa beeletsang madi a Barclays, First National, Stanbic le Standard Chartered le kwa go tsewang madi ka bofefo ka tiriso ya maranyane a ATM.
Dipadi
Dikgoge tsa kwa ntle
Template:Commonscat-inline Template:Botswana largest citiestn:Kasane For edit and translate this template, go to Template:Languages and click Edit


text:
DIKGAOLO
BALA lekwalodikgang le fa e ka nna lefe fela. Leba thelebishene kgotsa reetsa radio. O tla utlwa dikgang tse di seng kana ka sepe tse di buang ka bokebekwa, ntwa le borukhutlhi! Akanya ka mathata a wena ka bowena o nang le one. Gongwe o utlwisitswe botlhoko ke go lwala kgotsa ke go swelwa ke mongwe. O ka tswa o ikutlwa ka tsela e monna yo o siameng e bong Jobe a neng a ikutlwa ka yone, yo o neng a re o “tletse pogisego.”—Jobe 10:15.
Ipotse jaana:
Baebele e araba dipotso tseno ka tsela e e kgotsofatsang.
“O tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone.”—Tshenolo 21:4
“Setlhotsa se tla palama fela jaaka kgama e tonanyana.”—Isaia 35:6
“Matlho a difofu a tla bulwa.”—Isaia 35:5
“Botlhe ba ba mo mabitleng a kgakologelo . . . ba tla tswa.”—Johane 5:28, 29
“Ga go na monni ope yo o tla reng: ‘Ke a bobola.’ ”—Isaia 33:24
“Go tla nna le dijo tsa ditlhaka di le dintsi mo lefatsheng.”—Pesalema 72:16
O se ka wa itlhaganelela go swetsa ka go re se go buiwang ka sone ke go ijesa dijo tsa ditoro fela. Modimo o solofeditse gore o tlile go dira gore maemo ano a nne teng, mme Baebele e tlhalosa gore o tlile go dira seo jang.
Baebele e re solegela molemo ka ditsela dingwe gape tse dintsi. E re bolelela se re ka se dirang gore re itumelele botshelo jo bo kgotsofatsang, tota le e leng gone jaanong. Akanya go sekae ka ditlhobaelo le matshwenyego a o nang le one. Di ka nna tsa akaretsa mathata a tsa madi, mathata a lelapa, mathata a botsogo kgotsa go swelwa ke mongwe. Baebele e ka go thusa go lebana le mathata gompieno, mme e ka go ritibatsa maikutlo ka go araba dipotso tse di jaaka tseno:
Lebaka fela la go bo o reeditse kgatiso eno le bontsha gore o ka rata go itse gore Baebele e ruta eng. Kgatiso eno e tla go thusa. Ela tlhoko gore mo bukeng eno, dirapa di na le dipotso tsa tsone kwa tlase mo tsebeng. Batho ba le dimilionemilione ba ile ba itumelela go ithuta Baebele le Basupi ba ga Jehofa ka go dirisa dipotso le dikarabo. Re solofela gore le wena o tla itumelela go dira jalo. E kete Modimo a ka go segofatsa fa o ntse o itumelela go ithuta se tota Baebele e se rutang!
BAEBELE e dirilwe ka dibuka le makwalo a a ka nnang 66. Di kgaogantswe ka dikgaolo le ditemana gore motho a kgone go di bona ka bonako. Fa go umakiwa ditemana dingwe mo kgatisong eno, nomore e e tlang kafa morago ga leina ke ya kgaolo ya buka kgotsa lekwalo la Baebele, mme e e latelang yone ke ya temana. Ka sekai, fa go umakiwa “2 Timotheo 3:16,” seno se raya gore ke lekwalo la bobedi la ga Timotheo, kgaolo ya 3, temana ya bo16.
O tla tlwaela Baebele ka bonako ka go leba ditemana tse di umakilweng mo kgatisong eno. Gape, ke ka ntlha yang fa o sa simolole go nna le thulaganyo ya go bala Baebele letsatsi le letsatsi? Fa o bala dikgaolo di le tharo go ya go di le tlhano ka letsatsi, o ka kgona go bala Baebele yotlhe mo ngwageng.


text:
Ngwana
Go ya ka tsa boitsanape ngwana kgotsa bana fa bale mokawana: tota fela go tewa motho yo o fa gare ga dipaka tsa go belegwa le go tsena mo seemong sa go nna rre kgotsa mme[[]] . Dingwe tsa ditemeditlhalosa ngwana go simolola fa a ise a belegwe. Tlhaloso ya ngwana e e ka fa molao e tlhalosa fa "ngwana" e le motho yo mopotlana, fa gongwe lebilwe dingwaga "Ngwana" fa gongwe o ka tlhalosa tomagano le motsadi kgotsa selthopha sa batho mo go ka bitswang gotwe ke lekgotla kgotsa tumelo; gape o ka kaya go amiwa thata ke dinako dingwe, mafelo, kgotsa dikgwetlho.
[baakanya] Ditlhaloso tse di ka fa molaong,tsa boitsanape le tsa kgolagano ya batho
Lekgotla la dtshaba la United Nationsmo kwatlabolotsong ya ditshwanelo tsa ngwana e tlhalosa fa ngwana e le "motho yo dingwaga tse di ka fa tlase ga lesome le boferabobedi kgotsa fa e le sengwe Molao o tshwanetse wa amangwa le ngwana".[1] Se se letleletswe ke mafatshe a le 192 mo go a le 194 a e leng maloko. Ditlhaloso gingwe tsa teme ya seja tlhapi e ditlhalosa lefoko "ngwana" go simolola fa a setse a sa belegwa.[2] Ka tsa boitsanape ngwana ke mongwe le mongwe yo a fagare ga paka ya go belegwa le go gola kgotsa mongwe yo o mo pakeng ya go gola ya bongwana. Bana bana le ditshwanelo tsa palo e ko tlase gona le bagolo ka gore go lemogiwa ga ba sena maikarabelo a go tsaya ditshwetso tse di rileng, gape ba tshwanetse gore ka nako tsotlhe ba bo bale ka fa tlase ga tlhokomelo ya mogolo yo o nang le boikarabelo.
[baakanya] Jaak ise mogolo
Temogelo ya fa ngwana a farologana le bagolo e simolotse go itshupa ka di sentshuri tsa bo 16 le 17. Ditlhopha tsa batho di simolotse go kaya ngwana e se mogolo yo mopotlana mme e le motho wa tsetla tse di ko tlase tsa kgolo yo o tlhokang tlhokomelo, lorato le kgotlatso ya mogolo.
Phetogo e e ka bonwa mo metakong ya Middle Ages, jaaka bana ba ne ba tshwantshiwa e le mtoho yo monyenyane a sena dikai dipe tsa bongwana. Ka di sentshuri tsa lesome le borataro dikapo tsa bana di tsa simolola go nna teng mme di na le ditebego tsa konokono tsa bongwana. Go simolola moragonyana ga di sentshuri tsa bo lesome le bosupa go tswelela pele ngwana o ne a supiwa a tshameka. Ditshwantsho tse di tshamekang ka bana le mafoko di ne tsa simolola go dirwa ka yone nako e.[3]
[baakanya] Dikakanyo go libilwe bana
Dikakanyo tsa maikutlo go lebilwe bana di a farologana lefatshe ka bophara mo dingwao dile mmalwa. Dikakanyo tse difetogile ga nako e ntse e tsamaya. Ditshekatsheko tsa ngwaga wa 1988 ka maikutlo a Europa ka konokono ya bana di leomogile ga lefatshe la Italy le remeletse thata mo baneng fa la Holand lone le sena sepe ka bana mo go kalokalo, fa mafatshe a mangwe o ne a tshwana le Austria, Great Britain, Ireland le West Germany a wela fa gare.[4]
[baakanya] Tomagano
Bana botlhe ba feta ka dikarolo tsa kgolo go lebilwe maikutlo le boitshwaro. Losea kgotsa ngwana yo monyennyane ba tla tshameka ba le nosi ka boitumelo. Fa ngwana yo mongwe a tsena mo tshamekong e e tsweletse le e ne o ka ntshiwa ka go garumelelwa kgotsa ka go mo kgarametsa. Mogongwe ngwana o kgona go tshameka le yo mongwe, ka bonyakabonya a ithuta go amogana le go drisa ditshono tsa gagwe. Kwa pheletsong setlhopha se a gola goya ko baneng ba le bararo kgotsa ba le bane. Ka nako e ngwana a simololang go tsena sekolo la bananyana go tla nna motlhofo mo go e ne gore a tsenelele setlhopha sa bana ba bangwe mme a simolole go natefelelwa ke lesedi le o.[5]
Ngwana yo o nang le ADHD le bogole o ka tlhoka thuso e e feteletseng go ithuta tselana tsa bo ja mmogo. Go fetoga ga dikai tsa ngwana wa ADHD di ka modira gore a nne se tshwakga mo kamanong ya gagwe le ba nkana ba gagwe. Bana ba ba tlhaelelwang ke go tsaya nako ya bone ga e kake ba inakanya le tomagano mo tikologong ya bone, se se dira gore go nne thata mo go bone gore ba ithute dikitso tsa tomagano ka lesedi le ba nang le lone.[5]
[baakanya] Dingwaga tsa boikarabelo
Template:See Dingwaga tse go akanngwang fa ngwana a na le boikarabelo mo ditshwetsong tsa gagwe sekai(lenyalo, go tlhopha, le tse dingwe fela jalo) di fetogile mo tsamao ya nako, mme se se kailwe ke tsela e ba tsewang ka yone ke makgotla a molao. Ka dinako tsa ba Roma, gone go tsewa gore ngwana ga e kake ya nna modira melato, maemo a moragonyana a ileng a amogelwa ke kereke.. Ka disentshuri tsa lesome le boferabongwe, bana ba ba ko tlase ga dingwaga tse supa gone go sa dumele gore e ka nna badira melato. Bana ba dingwaga tse di fetang bosupa bone gone go akanngwa gore ba na le boikarabelo jwa ditshwetso tsa bone. Ka mong ba ne ba ka lebisiwa dikatlholo tsa melato ya borukutlhi, ba isiwa kwa kgolegelong ya batho ba ba tona, e bo ba otlhaiwa jaaka bone ka go ba kgwathisa, go batshuba ka ditshipi le go ba kaletsa. [6] Mo bo gompieno mo mafatsheng a le mantsi jaaka Canada le United stattes, ngwana wa dingwaga tse di lesome le bobedi kgotsa go feta ba bewa ka boikarabelo jwa ditiro tsa bone mo ba ka felelang ba rometswe kwa dikgolegelong tsa pankanyo motho jaaka 1}juvenile hall.
Ditshekatsheko di lemogile fa mafatshe a ka nna masome a mabedi le botlhano lefatshe ka bophara a sena dingwaga tsa thuto e e tlhokegang gotsa e e patelesegang go ka dirwa. Dingwaga tse di ko tlase tse di sa letelelweng fa ngwana a ka bereka kgotsa go nyalwa le tsone di a farologana. Mo mafatsheng a le sekaenyana fela a le lekgolo le masome a mabedi le botlhano, bana ba dingwaga tse supa go ya kwa go tse lesome le botlhano ba ka tseelwa kwa kgotla tshekelong le kwa dikgolegelong ka mabaka a ditiro tsa borukutlhi. Mo mafatsheng a mangwe bana ka fa molaong ba patleletswa go tsena sekolo go fitlhela ba le dingwaga tse di simololang ka lesome le bone kgotsa lesome le botlhano, mme ba ka bereka pele ga dingwaga tse. Tshwanelo ya ngwana ya go rutega e gomagomediwa ke go nyalwa mo go tlang pele,pereko ya bana le go isiwa dikgolegelong.[7]
[baakanya] Dintsho tsa bana
Ka dingwaga tsabo 1600 kwa England, gone go solofelwa fa motho a ka tshela go fitlhela dingwaga di le masome a mararo le botlhano se se bakilwe ke dintsho tsa bana tse di neng di feta sephatlo sa bana botlhe ba dingwaga tse di kwa tlase ga bone.[8] Ka nako ya tshimologo ya madirelo, tsholofelo ya lebaka le ngwana a ka letshelang e ne ya oketsega fela thata.[9]
Go tsweng bo mmantswitswidi ba palo ya batho le botsogo, dintsho tsa bana difokotsegile thata go similola ka dingwaga tsa bo 1990.
Dintsho tsa bana ba dingwaga tse di kwa tlase ga botlhano difokotsegile ka 42% kwa United States fa kwa Sebia le Maylasia di fokotsegile ka 70%.[10]
[baakanya] Molao wa ngwana a le mongwe
- O ka tsibogela:Molao wa bana ba le babedi
Molao wa lefatshe la Chaina[[]] wa ngwana a le mongwe o letlelela baratani go belega ngwana a le mongwe fela. Molao wa palo gotlhe ya batho wa Chaina o akgoletswe go fokotsa kgolo ya palo gothle ya batho kwa Chaina e e neng e le kwa godimo pelo ga tlhamio ya molao o. Tiriso ya molao o e kgadilwe thata ka gotwe o rotoetsa le go gatelela batho gore bo mme ba bolae masea a a sabelegwang le gore batho bantshe dikarolo dingwe tsa bong gore ba seka ba tshola. Lefa kotlhao ya boimana jo bo sa ipaakanyediwang e le katlholo ya madi,kgateleo ya polao ya lesea le le sa belegwang le go kgaola bong go itsa pelegi le tsone ke melato e e atlholwang e amangwa le leso kgotsa kgontsho ya ka bomo mme katlhao ya tse tsotlhe e ka nna dingwaga di le lesome mo kgolegelong. Fa ngwana yo mongwe a ka belegwa ko ntleng ga a le mongwe yo o letlelelwang ka fa molao batsadi bao batla duela madi a mantsi ka ba tlaabo ba duelela letsatsi lengwe le le nngwe le a tshelang ka lone.
[baakanya] O ka tsibogela
- Go tlhoka go nna le bana
- Kgokgontsho ya bana ka tsa tlhakanelo dikobo
- Intekese ka dipadi ka banana
- Tlwaelo ya ngwana
[baakanya] Tse di lateng ketse di dirisitsweng go batla kitso ee kwadilweng fa
- ↑ “Katloloso ya melao ya ngwana” Kgatiso ya mola, ofisi ya United Nations High Commissioner for Human Rights
- ↑ Bona Shorter Oxford English Dictionary 397 (6th ed. 2007),e e leng tlhalo ya ntlha "A fetus; an infant;...". Tsibogela ‘The Compact Edition of the Oxford English Dictionary: Complete Text Reproduced Micrographically’, Vol. I (Oxford University Press, Oxford 1971): 396, e e tlhalosang fa e le: ‘Losea le le sa belegwang kgotsa motho yo e le gone a belegwang’.
- ↑ Essays on childhood
- ↑ Rachel K. Jones and April Brayfield, Life's greatest joy?: European attitudes toward the centrality of children. Social Forces, Vol. 75, No. 4, Jun 1997. 1,239-69 pp. Chapel Hill, North Carolina.
- ↑ 5.0 5.1 Socialization stages
- ↑ Juvenile courts
- ↑ Melchiorre, A. ( 2004) At What Age?...are school-children employed, married and taken to court?
- ↑ W. J. Rorabaugh, Donald T. Critchlow, Paula C. Baker (2004). "America's promise: a concise history of the United States ". Rowman & Littlefield. p.47. ISBN 0-7425-1189-8
- ↑ "Modernization - Population Change". Encyclopædia ya Britannica .
- ↑ Child mortality rates dropping
[baakanya] Dikgoge tsa kwa ntle
Template:Commons category Template:Humandevelopment Template:Articles of the Universal Declaration of Human Rights


text:
MAHALAPYE - Mokhanselara wa kgaolo ya Tidimalo kwa Mahalapye mme Oshadi Tlhalerwa o tlhaloseditse morafe wa kgaolo eo gore ditsela tsa kgaolo eo di tlaa nama di tokafadiwa ka go tshelwa lekgwarapana, ka mo nakong eno puso e sena madi.
Mme Tlhalerwa o buile jalo jaaka a ne a tsentse phuthego go itsese batho ka ditshwetso tse di tserweng ka nako ya dipuisano tsa khansele tsa ngwaga ono.
Mokhanselera Tlhalerwa o tlhaloseditse setshaba gore e re le ntswa ditsela tseo di le mo lenaneong la go tshelwa sekonotere,tiro eo e tlaa nama emisitswe go fitlhelela itshololelo e tokafala.
O ne a kopa setshaba go thusana le khansele fa go dirwa ditsela go supa fa dikhuti di leng teng gore go seka ga nna le khuti epe e e tlogelwang e sa katelwa.
E ntse e le ka ga ditlhabololo tsa kgaolo eo,mme Tlhalerwa o tlhalositse fa kokelwana ya Baiteredi ya kgaolo eo le Kgotla ya leretwa e le dingwe tse di akareditsweng mo ditlhabololong ka tsotlhe di tlaa bona terata e e agelelang. Mme Tlhalerwa o ne a lekodisa setshaba ka molao o mosha wa thekiso ya bojalwa jwa mo malapeng, mme a supa fa majalwa a tshwana le khadi e e dirilweng ka mogwana, moretlwa,le segwere sa morakangwaga, setopoti se se dirilweng ka magapu le mokuru o o dirilweng ka mabele e le mangwe a majalwa a a reboletsweng go rekisiwa mo malapeng.
A re thekiso ya majalwa ao e tlaa simolola ka kgwedi ya Seetebosigo e tlhola gangwe, mme a re ba tlaa bo ba dirisanya le lekgotla la twantsho borukhutlhi go bona gore melao eo e salwa morago.
Mokhansela Tlhalerwa o ne a tlhalosa fa jaanong mogwebi a tlaa tshwanelwa ke go tsenya ikopelo ya go gweba ka bojalwa, mme ebile a tlaa lopiwa P51 go dira jalo, le ntswa go ntse jalo mogwebi o tlaa duelela teseletso dipula di le dikete tse pedi.
A re teseletso eo e a fela mme mogwebi o tlaa duela dipula di le lekgolo go e shafatsa. E ntse e le mo phuthegong eo molemisi wa kgaolo eo, mme Beatrice Swereki o ne gakolola setshaba go ipopa ka ditlhopha gore ba tle ba dire dikgwebo tsa temo-thuo. BOPA


text:
KANYE - Tona wa dikgaolo ebile e le mopalamente wa Ngwaketse Borwa Rre Peter Siele o lekodisitse morafe wa Jwaneng ka tse lephata la gagwe le di dirang le go utlwa ka fa bodiredi bo thusang batho ka teng.
Tona Siele o dirile tekodiso e mo phuthegong ya kgotla, a re lephata la dikgaolo le tshegeditse matshelo a batho, tsa boipelego, molao wa bana, tsamaiso ya dikhansele, ga mmogo le tlhabololo ya ditoropo le botshelo ka kakaretso.
A re go botlhokwa gore bodiredi bo thuse setshaba ka tse se di tlhokang le go lekodisa setshaba ka tse di amang matshelo a sone.
O boleletse morafe ka melao kakanyetso e e beilweng Palemente pele, a re molao o o tsamaisang metse setoropo le metse ya magae, kakanyo ke gore o nne mongwe fela e le go tokafatsa seemo sa metse ya ditoropo le magae.
O boletse fa a lekodisitse khansele ka melao kakanyetso eo, mme mo letsatsing leno o lekodisa morafe, a re molao kakanyetso wa go fuduga mo phathing go ya kwa go e nngwe wa re a ke motho a tlogele setilo go bo go tshwarwa ditlhopho tse dingwe kana nnyaa mme o tlaa sekasekwa ke palamente ka kgwedi ya Phukwi.
Tona o ne a batla tshwaragano e a e begelwang, e e fa gare ga komiti ya ditlhabololo tsa motse (VDC) le lephata la ga molaodi, a re ke selo se se ntle go isa ditirelo kwa bathong a tlatsa ka go akgola komiti eo go bo e ne ya ya go tsaya malebela kwa dikgaolong tse dingwe.
Modulasetilo wa komiti ya ditlhabololo tsa motse Rre Kabelo Gothaang o boletse fa tirisanyo mmogo fa gare ga komiti eo le lephata la ga molaodi e bonala ebile ba dirile thulaganyo ya gore khansele e ne e tsamaya mo toropong go lekodisa batho ka tse di ba amang.
Erile morafe o akgela, Rre Ontiretse Mochekele a re toropo ya Jwaneng e tlaa sala e le matlotla fa diteemane di fela, a kopa gore batho ba segelwe ditsha mo toropong gore e nne le batho e tle e itsetsepele.
A re batho ga ba bewe ditsha mme ba ipotsa gore ba kompone ya matlo ya BHC e bone jang lefatshe le e agileng mo go lone matlo kwa Unit 8.Rre Mocheke a re go agiwe lebala la metshameko le sekole se segolwane kwa Jwaneng. Banni ba ntshitse selelo sa tlhaelo ya boroko mo toropong ba re se kwa godimo fela thata mme se sekasekiwe batho ba segelwe ditsha, kompone ya BHC le yone e fokotse ditlhotlhwa tsa thekiso ya matlo a yone.Erile Mokwaledi wa toropo ya Jwaneng Rre Nelson Mogapi a araba tlhalosa fa go na le batho ba le 1 900 ba ba letetseng ditsha tsa SHHA mme letlhoko la boroko le santse le sekasekwa. BOPA


text:
Jaaka go na le nnete tse di laolang lefatshe, go na le dinnete tsa moya tse di laolang thswaragano ya rona le Modimo.
1. NNETE YA NTLHA
MODIMO WA GO RATA, ME LEANO LA ONA, KA BOPHELO JWA GAGO LE A GAKGAMATSA.
(Ditemana tse di kwadilweng mo bukeng e, di tshwane-tse di balwe ka kelotlhoko, fa go tlhokega mo Bibeleng.)
LERATO LA MODIMO
"Gonne Modimo o ratile lefatshe mo go kalo, kalo wa ntsha morwa ona ya tsetsweng a le esi gore le fa e le mang ya dumelang mo go ena a se ke a nyelela, me a bone bophelo jo bo sa khutleng." (Johane 3:16)
LEANO LA MODIMO
(Go bua Keresete) "Nna ke tlile gore di bone bophelo, me di bo bone ka letlotlo." (Johane 10:10)
Ke eng bontsi jwa batho bo tlhoka letlotlo la bophelo na?
2. NNETE YA BOBEDI MOTHO KE MODIRADIBE ME O KGAOGANE LE MODIMO, KA NTLHA YEO GA A KGONE GO ITSE LE GO LEMOGA LERATO LE LEANO LA MODIMO KA BOPHELO JWA GAGWE.
MOTHO KE MODIRA DIBE
"Gonne botlhe ba leofile, ba tlhaetse kgalalelo ya Modimo." (Ba-Roma 3:23)
Motho o bopilwe gore tshwaragano e nne teng magareng a gagwe le Modimo, ka ntlha ya thato ya gagwe a itsamaela tsela ya gagwe me tshwaragano le Modimo ya senyega. Thato e, ye supang bora, ke sesupo sa sebe.
KGAOGANO LE MOTHO
"Gonne tuelo Ya sebe ke loso" (Kgaogano ya moya go Modimo) (Ba-Roma 6:23)
Modimo o boitshepo, motho ke moleofi. Bobedi ba kgaogantswe ke lengope. Motho o dira matsapa a go fitlha go Modimo - Bophelo jo bo siameng, molao, botlhale, jalo jalo, me diteko tsa gagwe tsotlhe ke lefela.
Nnete ya Boraro e araba bothatha bo...
3. NNETE YA BORARO
JESU KERESETE KE ENA FEELA NEO YA MODIMO GO RE REKOLLA. KA ENA O KA KGONA GO ITSE LE GO LEMOGA LERATO LE LEANO LA MODIMO KA BOPHELO BA GAGO.
O SULE BOEMONG JWA RONA
"Me Modimo ona, o re tlhomamiseditse lerato la ona, ka e rile re sa ntse re le baleofi Keresete a re swela." (Ba-Roma 5:8)
O TSOGILE BASWING
"O ile a boa a ipontsha a phela morago ga losho Iwa gagwe, ka ditshupo di le dintsi, a bonala mo go bone ka lobaka Iwa matsatsi a mashome a mane, (40) a bua dilo tse e leng tsa bogosi jwa Modimo." (Ditiho 1:3)
KE ENA FEELA TSELA
"Jesu a mo raya are, 'Ke nna tsela, le boammaaruri, le botshelo, ga go tle ope mo go Rara ga e se ka nna.'" (Johane 14:6)
Modimo o fedisitse lengope le le teng magareng a Ona le rona, ke ena borogo ka Jesu, moreswedi mo sefapanong.
Ga go a lekana go itse nnete tse tharo tse feela....
4. NNETE YA BONE
RE TSHWANETSE GO AMOGELA JESU KERESETE; JAAKA MOREKOLODI LE KGOSI KA NOSI, KE GONE RE KA ITSENG LE GO LEMOGA LERATO LE LEANO LA MODIMO KA BOPHELO JWA RONA.
RE TSHWANETSE GO AMOGELA KERESETE
"Me botlhe ba ba mo tshotseng, a ba naya tshiamelo ya go nna bana ba Modimo e bong bone ba ba dumetseng mo ineng la gagwe." (Johane 1:12)
RE AMOGELA KERESETE KA TUMELO
"Gonne le ntse le bolokilwe ka tshegofatso ka tumelo, me le gona go bile go sa tswe mo go lona, me ke neo ya Modimo." (Baefesia 2:8,9)
RE AMOGELA KERESETE KA GO LALEDIWA GA RONA
(Go bua Keresete): "Bona ke eme fa monyako ke a kgwanyakgwanya, ga motho mongwe lefa e le mang a utlwa lentswe la me, a mpulela, ke tla tsena kwa go ena." (Tshenolo 3:20)
Go emogela Keresete go bolela go tla go Modimo, bo-nna bo a latlhwa. Go na le tlhomamo ya gore Keresete o tla tsena bophelong ba rona go Itshwarela dibe, tsa rona, a re dira seo a ratang re nna sona. Go itse dilo tse ka tlhaloganyo kgotsa maikutlo ga go a lekana.
Di dikwa-dikwe tse pedi tse ke disupi tsa maphelo a mabedi.
(Mefuta)
Ke sedikwa-dikwa sefe se se supang bophelo ba gago?
O rata bophelo ba gago bo supiwe ke sedikwa - dikwe sefe?
Tse di latelang ditlhalosa gore o ka amogela Keresete jang?
KA THAPELO O KA AMOGELA KERESETE JANONG KA GO DUMELA.
(Thapelo ke go bua le Modimo)
Modimo o itse pelo va gago, me ga a tshwenyega ke mafoko (polelo) a gago, o tshwenyegile bogolo thata ke boemo ba pelo ya gago. Sekao sa thapelo.
"MORENA JESU, KE A GO TLHOKA, KE BULA KGORO YA BOPHELO BA ME, KE GO AMOGELA O LE MOPHOLOSI LE MORENA WA ME. KE LEBOGA GA O ITSHWARETSE MALEO A ME. NNA SETILO SA BOGOSI SA BOPHELO BA ME. NTIRE MOTHO YO O RATANG KE LE YENA."
A thapelo ye e bolela tlhoafalo ya pelo ya gago?
Ga go le jalo, rapela thapelo ye, me Keresete o tla tsena bophelong ba gago, Jaaka a solofeditse.
O TLA ITSE JANG GORE KERESETE O MO BOPHELONG BA GAGO.
A ruri o amogetse Keresete bophelong ba gago? Go ya ka tshepiso ya gagwe go tshenolo 3:20. Keresete o kae mo go wena? Keresete o rile:- Ke tla tsena mo bophelong ba gago. A tota a ka re timetsa O itse ka matla a fe gore Modimo o arabile thapelo ya gago? (Ke botshepegi ba Modimo ka nosi le lentswe la Ona)
BIBELE E TSHEPISA BA BA AMOGELANG KERESETE BOPHELO BO BO SA KHUTLENG.
"Me tshupo ke yona e, gore Modimo o re neile bophelo bo bo sa khutleng, me bophelo boo bo mo go Morwa ona. Yo a senang Morwa Modimo ga a na bophelo boo. Dilo tse ke di le kwaletse gore le itse ha le na le bophelo bo bo sa khutleng, ke raya lona le dumelang mo leineng la Morwa Modimo." (1 Johane 5:11-13)
Leboga Modimo gonne Keresete a le mo bophelong ba gago, me a se kitla a go tlogela (Bahebera 13:5). Kitso ya gore Modimo o agile go wena le gore o na le bophelo bo bo sa khutleng, di tehg go wena ka nako ye o laletsang Keresete ya yona. Keresete ga a ka ke a go fote tsietsa.
Go ikutlwa gone?
SE TSHEPE MO GO IKUTLWENG
Tshepiso tsa lefoko la Modimo, ke tsona matla (thata ya rona e seng maikutlo. Mokeresete o phela ka tumelo, mo tlhomamong ya Modimo le lefoko la Ona. Setshwantso se sa terena ke sesupo sa tshwaragano magareng a:- Nnete (Modimo le lefoko la ona) Tumelo (Tlhomamo mo Modimong le lefoko le Ona) Maikutlo (Maungo a tumelo le boingotlo Iwa rona). (Johane 14:21)
Terena (tlhogo) e kgona go tsamaya ka letoroko la ga kate le kwa ntle go lone. Go leka go goga terena ka kaBuse ke metshamekwane. Ka baka leo bakeresete se tshepeng dikutlo gonne tumelo mo tlhomamong ya Modimo le tsepiso le lefoko la ona di tia pele.
JAANONG KA O AMOGETSE KERESETE
Nakong e wena o amogelang Keresete, e ieng tiragalo ya tumelo, dilo di le dintsi di diragetse. Dingwe tsa tsona ke tse di latelang:-
- Keresete o tsene mo bophelong ba gago. (Tshenolo 3:20, le Bakolosa 1:27)
- Dibe (maleo) tsa gago di itshwaretswe. (Bakol. 1:14)
- O fetogile ngwana wa Modimo. (Johane 1:12)
- O tsene leanong leo Modimo o go bopetseng lona. (Joh. 10:10, II Bakor. 5:14,15,17)
A go teng sengwe se sentle se se ka go tlhagelang (diragallang) ga e se go amogela Keresete. A o rata go leboga Modimo ka tiragalo e? Tebogo le sesupo sa tumelo.
Janong Ge?
DITEMOSO TSA GO GOLA GA MOKERESETE.
Kgolo ya Moya e tswa mo tlhomamomg go Jesu Keresete, Mosiami o tla tshela ka tumelo (Ba-Gal 3:11) Bophelo ba tumelo bo dira gore o tshepe Modimo mo bophelong. (Ditemoso)
- Tla go Modimo ka thapelo, ka malatsi otlhe. (Joh. 15:7)
- Buisa lefoko ka malatsi otlhe. (Ditiro 17:11) - Simolola ka Evangedi ya Johanne
- Utlwa Modimo ka (nako le nako), metlha. (Joh. 14:21)
- Nna mosupi (paki) wa keresete ka bophelo le polelo tsa gago (Matt. 4:19, Joh. 15:8)
- Tshepa Modimo Ka dintlha tsotlhe tsa bophelo ba gago. (1Pet. 5:7)
- Moya o boitshepo o letlelle gore o go tlatse, o go tsamaise, o go fe thata ie bosupi. (Ba-Gal. 5:16,17; Ditiro 1:8)
BOTLHOKWA BA BOKAULENGWE BA SEKRESTE.
Go Ba-Heb 10:25 re rutwa gore re se ke ra kgaogana le phuthego. Re seke ra bakela phuthego. Dikgong fa di tuka mmogo di bonagatsa kganya e kgolo. Legong le le lengwe mo iso, le a tima. Go ntse feela jalo le ka tshwaragano ya gago le bakeresete mogo. Ga o sa tsamaye kereke eo go reriwang keresete mo go yona, le lentswe le gagwe le sa buiwe, tsaya kgakololo e me o etele batho bao ba amoge-tseng Keresete jaaka mopholosi. Ba tlhaloganya le lerato la gagwe.
A o rata go itsise bangwe ka tiragalo ye?


text:
MAHALAPYE - Mogolwane mo lephateng la papadi le madirelo Mme Lesedi Kgotlele, a re mmuso o tsere tshwetso ya go rotloetsa bagwebi go dirisa mananeo a puso go simolola dikgwebo tse di ka tswakanyang itsholelo ya lefatshe leno e e digilweng ke phokotsego ya theko ya teemane.
Mme Kgotlele o boletse jalo mo dithuto-puisanong tse di neng di tsenwe ke ditlhogo tsa maphata a mmuso le bagwebi go tswa mo dikgaolong tsa Shoshong, Tswapong borwa, Mahalapye botlhaba le bophirima tse maikaelelo a tsone e leng go abelana megopolo ka metlhala e e ka dirisiwang go tlhabolola dikgwebo segolo jang tse dipotlana.
A re maiteko mangwe a a dirilweng ke puso go rotloetsa Batswana go tsena ka mmetela mo dikgwebong ke go reka dithoto tse di dirilweng mo gae le go ba thusa ka mananeo a tshwana le bo CEDA, Young Farmers Fund, le la go rekela batho dihutshane ka maikaelelo a go ba apola lehuma.
O boleletse batsena dithuto-puisano tseo gore lephata la gagwe le ikemiseditse go thusa batho ba ba ikaelelang go simolola dikgwebo di tshwana le thuo ya dikoko, dihutshane, tshugo ya matlalo, temo ya merogo le maungo gammogo le go sega diaparo.
E rile modulasetilo wa lekgotla la bagwebi wa kgaolo ya Mahalapye Mme Sedie Rankhudu a tswa la gagwe a bolela fa bagwebi ba lebanwe ke dikgwetlho di tshwana le boitseanape jwa go tsamaisa dikgwebo, tiego ya go abelwa lefatshe ke ba makgotlana a kabo ditsha, tiego ya go thusiwa ka madi ke ba lekalana la CEDA le ba banka ya setshaba.
Mme Rankhudu o tlhalositse fa dingwe tse di kgobang Batswana marapo go simolola dikgwebo e le badirelapuso ba ba diegang go araba dikopo tsa bone le go diega go ba thusa ka dikgakololo ntswa ba tshwanetse go thusa batho ba ba ba direlang mo dikgaolong.
Mo thuto-puisanong eo, kwa Seduda, bagwebi ba ne ba ngongorega ka letlhoko la ditsela tse di tlhabolotsweng le motlakase, go tura ga didirisiwa tsa temo, tiego ya go abelwa lefatshe, le madi a peeletso fa bagwebi ba adima madi a go simolola dikgwebo kwa dibankeng.
Mokwaledi wa khansele ya kgaolo potlana ya Mahalapye Rre Mozondick Moswetle a re maikaelelo a dithuto-puisano tseo ke go ruta bagwebi ka ditsamaiso tsa maphata a mmuso le dithuso tse batho ba tshwanetseng go thusiwa ka tsone ke maphata ao gore ba kgone go ikinola mo lehumeng jaaka e le keletso ya mmuso.
A re dithuto tsa go nna jalo di kopanya bagwebi le badirelapuso go abelana megopolo ka ditsela tsa go tlhabolola dikgwebo le go fedisa dipharologanyo fa gare ga bone.
Rre Moswetle a re mmuso o tlaa ntsha makhanselara mo komiting ya dithendara go leka go fedisa dingongorego tsa setshaba, mme a re komiti eo e dirilwe ka badirelapuso le baemedi ba le babedi ba lekgotla la bagwebi.BOPA


text:
MOLEPOLOLE - Banni ba Gabane ba rotloeditswe go ipopa ditlhopha go somarela ditsatlholego kgotsa matlotlo a tlholego jaaka mantswe a a mo tikologong ya bone.
Ba tlhaloseditswe gape gore madi ao a ka dirisiwa mo go dingwe tsa ditlhabololo mo motseng wa bone. Mothusa mokwaledi mogolo kwa lephateng la tikologo diphologolo le bojanala Rre Edmond Moabi, yo a neng a bua kwa tirong ya go isiwa ga lephata leo kwa motseng oo maabane, a re metlhala ya khumo e mentsi thata mo lephateng leo.
O file sekai ka gore ba ka aga matlo a borobalo, ba bona dipoelo ka bajanala bangwe ba kgatlhegela go nna teng, ba ithuta le ditsamaiso tsa batho ba motse oo.
Banni ba ne ba amogela go isiwa ga ditiro tsa lephata leo kwa motseng wa bone, lefa ba ne ba farologana ka maikutlo fale le fale.
Bangwe ba ne ba re ga ba bone mosola wa go tla ga maphata a puso kwa go bone ka jaana gangwe le gape mo diphuthegong tsa kgotla ba bolela fa ba sa bone boroko ka modumo wa dikoloi tse di rwalang motlhaba le lorole lo lo bakwang ke dikoloi tseo ka di ralala mo motse wa bone mme ba solofediwe fa go tla itebaganngwa le maphata a a amegang mme nako kgolo ke eno.
Ba re ba ikuetse mo go Tautona Seretse Khama Ian Khama mme le jaana ga go na kgato epe e e tserweng.
Rre Moabi o ne tlhalosa gore go dumalanwe le beng ba dikoloi tseo gore ba se ka ba dirisa ditsela tse di ralalang motse le gore ke boikarabelo jwa khansele ya Kweneng go kopana le ba ba amegang go batla tharabololo ya kgang eo.
Kgosi Seeletso Pule a re ga se batho botlhe bogolo jang kwa metseng ya magae ba ba tlhaloganyang ditiro tsa maphata a puso ka go farologana ga one.
Ka jalo a re o lebogela thata lephata leo la tikologo diphologolo le bojanala go tla kwa motseng wa bone, a re keletso ya gagwe ke gore maphata a mangwe a dire fela jalo. BOPA


text:
LETLHAKENG - Mopalamente wa Letlhakeng bophirima, Rre Maxwell Motowane o kopile badirela puso ba kgaolo ya Letlhakeng go dirisanya sentle le morafe.
Rre Motowane o kopile jaana mo diphuthego tsa gagwe tsa kgotla kwa Dutlwe bosheng fa a ne a etetse metse mengwe mo kgaolong ya gagwe ya botlhophi.
A re morero ke selo sa botlhokwa, mme e bile fa go nang le therisanyo le tirisanyo teng, ga go ke go nna le dingongora.
A re le fa ditlamelo di pala go nna teng kgotsa di tsaya nako go goroga kwa morafeng, mme go na le morero, ga go kake ga nna le dikgopakgopetsanyo dipe ka morafe o a bo o lekodisitswe go le pele. Rre Motowane, yo gape e leng mothusa tona wa dikgaolo, o tsweletse a gakolola bodiredi go ne bo ikopanya le bogogi jwa motse bo akaretsa kgosi le dikomiti tsa motse go ala bothata jo bo leng teng, gore go tle go duwe ka tharabololo.
Rre Motowane o ne a bua jalo a tsibogela mafoko mangwe a ga modulasetilo wa komiti ya ditlhobololo ya motse wa Dutlwe, mme Kebobeile Lekgowe yo o neng a kaya fa ba sa bone sentle ditlamelo go tswa mo maphateng mangwe a a akaretsang la metsi, la dikago le la motlakase.
Mme Lekgowe o ne a itsesitse mopalamente gore ba tshelela mo lenyoreng le legolo mme ba kgona go nwa metsi fela loeto lwa gagwe mo kgaolong lo simologa.
A re gangwe le gape ba solofediwa fa dingongora tsa bone di tlaa arajwa mo nakong e khutshwane mo diphuthegong, mme e nne puo ya loleme fela.
Mo go e nngwe pego, modulasetilo Mme Lekgowe o itsesitse mopalamente gore kopo ya badiri ba Ipelegeng kwa Dutlwe ya gore go na le go fiwa dijo bogolo ba neelwe madi go itshetsa le ba malwapa a bone go na le go ja ba le nosi.
Fa a tsibogela kgang ya lenyora kwa Dutlwe, mogolwane wa metsi go tswa kwa khanseleng potlana ya Letlhakeng, Rre Waletsatsi Mokibe o boletse fa lephata la gagwe le itemogetse fa go se na tirisanyo magareng ga badiri ba ba pompang metsi mo metseng ya kgaolo le morafe mme se se felele se baka tlhaelo ya metsi.
O kopile tirisanyo mmogo, bogolo jang ka ebile ofisi ya gagwe e tlhaelelwa ke badiri morago ga gore ba ba ntseng ba le teng ba thapiwe ke ba kompone ya Water Utilities mme gape a kopa gore dingongora di ne di isiwa kwa ofisising ya gagwe di santse di le disha go na le go leta diphuthego tsa dikgotla. BOPA


text:
MOSHUPA - Mapodisi a Moshupa a tlhotlhomisa tiragalo e mo go yone lesea la kgwedi tse di lesome le borataro le falotseng loso ka bobi jwa segokgo kwa Moshupa Moranang a ya fifing.
Mo puisanyong le BOPA, mothusa mookamedi wa mapodisi a Moshupa, Assistant Superintendent Michael Maphephu o boletse gore kotsi eo e diragaletse go bapa le marekisetso a Fly Leaf Holdings fa lesea leo le ne le le ka fa tlase ga koloi ya moreki mongwe wa monna, yo o dingwaga di masome matlhano le boferabobedi.
O tsweletse a tlhalosa gore mong wa koloi eo fa a tswa mo marekisetsong o ne a tsena fela mo koloing dumisa mme a tsibosiwa ke go utlwa lerayla la batho ba ba neng ba le gaufi ba bona tiragalo eo.
A re batsadi ba lesea leo ke ba China ba ba rekisetsang gone mo marekisetsong ao a a akaretsang mabentlele a le mmalwa.
Lesea le bone dikgobalo tse dipotlana tsa go kgoboga mo mpeng, fa ditlhotlhomiso tsa mapodisi di santse di tsweletse.
Assistant Superintendent Maphephu o kopile batsadi go tlhokomela le go netefatsa gore bana ba bone ba babalesegile ka dinako tsotlhe, a bo a kopa bakgweetsi gore ba ne ba keleka seemo mo tikologong pele ga ba ka tsena mo teng ga tsone gore ba tlhomamise gore ga go na sepe se se ka bakang dikotsi. BOPA


text:
MAHALAPYE - Mopalamente wa Shoshong, Rre Dikgang Makgalemele a re baeteledipele ba makgotla a babereki ba tshwanetse go dira dipatlisiso le go rerisana le batsaya karolo pele ga ba rotloetsa maloko a bone go ngala ditiro.
Rre Makgalemele o buile jalo kwa letsatsing la babereki kwa Shoshong go gopola ditiragalo tse di fetileng, ditiro tse ba di kgonneng le tse ba sa di kgonang. A re pele ga makgotla a babereki a ka tsaya tshwetso ya go ngala tiro, ba tshwanetse go dira dipatlisiso tse di tseneletseng le go rerisana le batsaya karolo jaaka puso, baeteledipele diphathi tsa sepolotiki, lephata la khiro gammogo le setshaba, se e leng sone se kokonelwang fa badiri ba ngadile ditiro.
Rre Makgalemele a re lefatshe la Botswana ke la tsamaiso ya puso ya batho ka batho le therisanyo, go mo maruding a lephata la khiro le makgotla a babereki go rarabolola dikgang tsa bone ka dipusisanyo, boemong jwa go tsaya ditshwetso tse e ka reng kgabagare tsa tsenya matshelo a setshaba mo diphatseng.
O boleletse batho ba ba neng ba thologetse letsatsi leo gore ngalo ditiro ya ngogola e ne ya kokonela batho ba ba se nang molato jaaka balwetse, bana ba dikole, batlhoki le bana ba masiela ba matshelo a bone a ikaegileng ka dithuso tsa puso.
Rre Makgalemele a re e re ntswa a itumelela tshwetso ya puso ya go tlhoma lekgotla la dipuisanyo tsa mhiri le mhiriwa, o tshwenngwa ke gore go tsere lobaka gore lekgotla leo le kwadisiwe ka fa molaong gore le kgone go simolola tiro. A re ke boikarabelo jwa makgotla a babereki go thusana le puso go tsosolosa itsholelo, go tsweledisa ditiro tsa ditlhabololo ka go isa ditlamelo kwa bathong ka nako e e tshwanetseng. BOPA


text:
MAHALAPYE - Batho ba motse wa Letoreng kwa kgaolong ya Tswapong borwa, ba re e re ka Kgosi Lekang Koboto a sa ikemisetsa go dirisana le bone, ba kopa gore a tswe mo setilong sa bogosi.
Ba ntshitse mafoko a mo phuthegong e e neng e biditswe ke kgosi Oteng Suping wa Sefhare mabapi le dikgotlhang tsa banni ba Letoreng le kgosi ya bone ba go bolelwang ba tshela ka go kubetsana.
Ba re kgosi Koboto ga a rerisane le bone ka ditlhabololo tse di dirwang mo motseng e bile o dirisa melao ya seroophate mo go bone, a re go ba kgoreletsa go omela majalwa a a letleletsweng ka fa molaong jaaka khadi le mokuru.
Ba re ba ikuetse kwa go kgosi mme e rile fa kgosi Suping a sa sekegele dikopo tsa bone tsebe, ba tlaa fetisetsa dingongorego tsa bone kwa go motshwarelela bogosi jwa ga Mmangwato, Kgosi Sediegeng Kgamane, ka go lebega Kgosi Suping a sokamiseditse dirope ka fa go Rre Koboto.
Kgosi Koboto o ne a supa fa dingongorego tsa banni di se na boammaaruri ka jaana a dirisa melao e mesha ya go iletsa batho go dira majalwa medumo ya diletso, ka jalo go lebega bangwe ba ikaela go mo senya leina le mororo a tshwere tiro ya morafe ka manontlhotlho. BOPA


text:
TUTUME - Bomme ba sepodisi ba Tutume ba ne ba tswa letsholo la go phepafatsa kgotlana ya Maenjane e le bontlha bongwe jwa maikemisetso a bone go isa ditlamelo kwa bathong.
Mogolwane wa mapodisi a Tutume, Superintendent Vusimusi Jorowe, a re toro ya bomme bao e tlaa solegela batho molemo, ka jalo ba tlaa atamelana le mapodisi, ba sa ba akanyetse gore ke batho ba ba fa morago ga badira melato fela.
Superintendent Jorowe a re bomme bangwe ba ntse ka dikgang tse di ba tshwenyang ba tshaba go ikuela ba akanya gore kwa ofising ya mapodisi ke borre fela, ka jalo ba tlaa godisa tirisanyo le go tshwaragana mo go lwantsheng borukutlhi.
Modulasetilo wa setlhopa seo, Mme Tshegofatso Moswetla, a re maikaelelo a bone ke go thusa setshaba ka go leka ditiro dingwe mo godimo ga e ba e dirang ya letsatsi le letsatsi. BOPA


text:
RAMOTSWA- Go iketleetsa ga batsadi mo tirong ya go kgobokanyetsa moletlo, wa go ipelela dingwaga tse di masome a mabedi wa sekole se segolwane sa Taung, go bolelwa go tsisa boitumelo e bile go tiisa moko.
Se se boletswe ke mogokgo wa sekole sa Taung Rre Moatlhodi Mokaedi, kwa dijong tsa maitseboa kwa sekoleng seo ka Labotlhano.
Rre Mokaedi a re ba simolotse go baakanyetsa moletlo oo ngwaga oo fetileng, mme a akgolela batsadi go tla moletlong oo ka dipalo tse di nametsang.
Mogokgo o boletse fa ba tlaa tswelela ba kopa dithuso mo go bone gore ba tle ba kgone go dira tiro ya bone ka manontlhontlho. Mogokgo wa pele wa sekole se segolwane sa Taung mme Lesego Oteng, a re fa sekole seo se simolola go ne go se na motse mo tikologong ya sone le ditsela.
O boletse fa bontsi jwa bana ba ba simolotseng sekole seo ka ngwaga wa 1992, ba ne ba tswa kwa motseng wa Ramotswa fa ba se kae ba ne ba tswa kwa motseng wa Taung. Mme Oteng a re ba simolotse ka matlwana a borutelo a le marataro fela, mme ba agile ntlo lehalahala ka go kgobokanya madi ka komiti ya ditlhabolo ya sekole seo. O boletse gore komiti eo e ne e le tlhaga thata, mo ba neng ba kgona go e aga mo ngwageng o o latelang. BOPA


text:
Boammaaruri ka eng? Ka dingwe tsa dipotso tse di botlhokwa go gaisa tsotlhe tse batho ba ipotsang tsone. Gongwe o kile wa ipotsa dipotso tse di jaaka tseno:
O ne o ka senka kae dikarabo tsa dipotso tseno? Fa o ne o ka ya kwa dilaeboraring kgotsa kwa mabenkeleng a dibuka, o ne o ka nna wa fitlhela diketekete tsa dibuka tse di ipolelang gore di na le dikarabo tsa dipotso tseno. Le fa go ntse jalo, gantsi dibuka tseno di a ganetsana. Dingwe tsa tsone di bonala di thusa gone jaanong, mme go ise go ye kae di felelwa ke nako di bo di tlhabololwa kgotsa di tseelwa maemo ke tse dingwe.
Le fa go ntse jalo, go na le buka nngwe e e nang le dikarabo tse di ka ikanngwang. Ke buka e e nang le tshedimosetso e e boammaaruri. Jesu Keresete o ne a bua jaana fa a ne a rapela Modimo: “Lefoko la gago ke boammaaruri.” (Johane 17:17) Gompieno re itse Lefoko leo e le Baebele e e Boitshepo. Mo ditsebeng tse di latelang, o tla fitlhela bontlhanngwe jwa dikarabo tsa Baebele tse di utlwalang sentle le tse di boammaaruri tsa dipotso tse di fa godimo.
LEBAKA LA GO BOTSA POTSO ENO: Re tshela mo lefatsheng le le tletseng bosetlhogo le tshiamololo. Madumedi a le mantsi a ruta gore ke thato ya Modimo go bo re boga.
SE BAEBELE E SE RUTANG: Modimo ga se ene a bakang boikepo. Jobe 34:10 ya re: “A go nne kgakala le Modimo wa boammaaruri go dira boikepo, le Mothatayotlhe go dira ka tshiamololo!” Modimo o ikaeletse go direla batho dilo tse di molemo. Ke gone ka moo Jesu a ileng a re ruta go rapela jaana: “Rraarona yo o kwa magodimong, a . . . bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:9, 10) Modimo o amega thata jaana ka rona mo a ileng a tsaya matsapa a magolo go tlhomamisa gore boikaelelo jwa gagwe bo a diragadiwa.—Johane 3:16.
Bona le Genesise 1:26-28; Jakobe 1:13; le 1 Petere 5:6, 7.
LEBAKA LA GO BOTSA POTSO ENO: Dintwa di bolaya dimilionemilione tsa batho. Rotlhe re ile ra amiwa ke pogo.
SE BAEBELE E SE RUTANG: Modimo o bolelela pele gore o tlile go dira gore go nne le kagiso mo lefatsheng lotlhe. Mo Bogosing jwa gagwe, puso ya kwa legodimong, batho ga ba kitla “ba tlhola ba ithuta ntwa gape.” Go na le moo, ba tla “thula ditšhaka tsa bone ba di dira magale a megoma.” (Isaia 2:4) Modimo o tla fedisa tshiamololo yotlhe le pogo. Baebele e solofetsa jaana: “[Modimo] o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele [go akaretsa le tshiamololo le pogo tse re di bonang gompieno] di fetile.”—Tshenolo 21:3, 4.
Bona le Pesalema 37:10, 11; 46:9; le Mika 4:1-4.
LEBAKA LA GO BOTSA POTSO ENO: Madumedi a le mantsi mo lefatsheng a ruta gore go na le sengwe se se mo teng ga motho se se tswelelang pele se tshela morago ga loso. Bangwe ba dumela gore batho ba ba suleng ba kgona go utlwisa batho ba ba tshelang botlhoko kgotsa gore Modimo o atlhola batho ba ba bosula ka go ba tlhokofatsa ka bosakhutleng mo diheleng tsa molelo.
SE BAEBELE E SE RUTANG: Fa motho a swa, ga a tlhole a le gone. Moreri 9:5 ya re: “Baswi . . . ga ba itse sepe gotlhelele.” E re ka baswi ba sa itse sepe, ba sa utlwe sepe e bile ba sa bone sepe, ba ka se ka ba kgona go utlwisa batho ba ba tshelang botlhoko kgotsa go ba thusa.—Pesalema 146:3, 4.
Bona le Genesise 3:19 le Moreri 9:6, 10.
LEBAKA LA GO BOTSA POTSO ENO: Re batla go tshela e bile re batla go itumelela botshelo le batho ba re ba ratang. Ke ga tlholego fela gore re tlhoafalele go boa re bona baratiwa ba rona ba ba suleng.
SE BAEBELE E SE RUTANG: Bontsi jwa batho ba ba suleng ba tla tsosiwa. Jesu o ne a solofetsa gore “ba ba mo mabitleng a kgakologelo ba tla . . . tswa.” (Johane 5:28, 29) Boikaelelo jwa Modimo jwa kwa tshimologong bo tla diragadiwa fa batho ba ba tsositsweng ba tla bo ba nna le tshono ya go tshela mo lefatsheng la paradaise. (Luke 23:43) Tsholofetso eno ya isagwe e akaretsa gore batho ba ba kutlo ba tla tshela ka bosakhutleng le go nna le botsogo jo bo molemo. Baebele ya re: “Basiami ba tla rua lefatshe, mme ba tla aga mo go lone ka bosakhutleng.”—Pesalema 37:29.
Bona le Jobe 14:14, 15; Luke 7:11-17 le Ditiro 24:15.
LEBAKA LA GO BOTSA POTSO ENO: Batho ba madumedi otlhe fela ba a rapela. Le fa go ntse jalo, bontsi jwa bone bo na le maikutlo a gore dithapelo tsa bone ga di arabiwe.
SE BAEBELE E SE RUTANG: Jesu o ne a re ruta gore re tile go rapela re boaboeletsa mafoko a le mangwe. O ne a re: “Fa o rapela, o se ka wa boaboeletsa dilo di le dingwe.” (Mathaio 6:7) Fa re batla gore Modimo a utlwe dithapelo tsa rona, re tshwanetse go rapela ka tsela e a e amogelang. Gore re dire jalo, re tshwanetse go ithuta se thato ya gagwe e leng sone, mme go tswa foo re rapele go dumalana le yone. Johane wa ntlha 5:14 ya re: “Go sa kgathalesege gore ke eng se re se kopang kafa thatong ya [Modimo], o a re utlwa.”
Bona le Pesalema 65:2; Johane 14:6, 14; le 1 Johane 3:22.
LEBAKA LA GO BOTSA POTSO ENO: Batho ba le bantsi ba dumela gore madi, go tuma kgotsa go nna montle ke tsone dilo tse di tla dirang gore ba itumele. Ke sone se ba gagamalela dilo tseno—mme ka maswabi seo ga se dire gore ba bone boitumelo joo.
SE BAEBELE E SE RUTANG: Jesu o ne a tlhalosa selo se se dirang gore motho a nne le boitumelo fa a ne a re: “Go itumela ba ba tshwenyegang ka se ba se tlhokang semoyeng.” (Mathaio 5:3) Re ka bona boitumelo jwa mmatota fa fela re tsaya dikgato go kgotsofatsa selo sa botlhokwa go gaisa tshotlhe tse re nang le tsone—keletso ya go itse boammaaruri ka Modimo le se a se ikaeletseng ka rona. Boammaaruri joo bo bonwa mo Baebeleng. Go itse boammaaruri joo go ka re thusa go lemoga dilo tse tota e leng tsa botlhokwa le tse e seng tsa botlhokwa. Fa re letla boammaaruri jwa Baebele go kaela ditshwetso le dilo tse re di dirang, seo se tla dira gore re nne le botshelo jo bo kgotsofatsang.—Luke 11:28.
Bona le Diane 3:5, 6, 13-18; le 1 Timotheo 6:9, 10.
Dintlha tseno ke bontlhanngwe fela jwa dikarabo tsa Baebele tsa dipotso tse thataro tse di fa godimo. A o ka rata go itse mo go oketsegileng? Fa o le mongwe ba batho ba ba “tshwenyegang ke se ba se tlhokang semoyeng,” ga go pelaelo gore o tla rata go itse mo go oketsegileng. O ka tswa o na le dipotso tse dingwe tse o ipotsang tsone, tse di jaaka: ‘Fa e le gore Modimo o amega ka rona, ke eng fa a letleletse bosula le pogo e e kana kana go tswelela ka dingwagangwaga? Nka tokafatsa jang botshelo jwa lelapa la me?’ Baebele e na le dikarabo tse di kgotsofatsang tsa dipotso tseno le tse dingwe tse dintsintsi.
Le fa go ntse jalo, batho ba le bantsi ba okaoka go senka dikarabo mo Baebeleng. Ba e tsaya e le buka e kgolo e ka dinako tse dingwe go leng thata go e tlhaloganya. A o ka rata go thusiwa go bona dikarabo mo Baebeleng? Basupi ba ga Jehofa ba na le didirisiwa tse pedi tse di ka go thusang.
Sa ntlha, ke buka ya Totatota Baebele e Ruta Eng? e e diretsweng go thusa batho ba ba tshwaregileng thata go bona dikarabo tsa Baebele tse di utlwalang sentle tsa dipotso tse di botlhokwa. Sedirisiwa sa bobedi ke thulaganyo ya mahala ya thuto ya legae ya Baebele. Mongwe wa Basupi ba ga Jehofa yo o tshwanelegang go ruta Baebele yo o nnang mo lefelong la lona, a ka tla kwa legaeng la gago kgotsa kwa lefelong le le go tshwanetseng mme a dirise nako e khutshwane beke le beke go tlotla le wena ka Baebele. Dimilione tsa batho mo lefatsheng lotlhe di solegetswe molemo ke thulaganyo eno. Bontsi jwa bone bo ile jwa swetsa jaana ka boitumelo: “Ke bone boammaaruri!”
Ga go sepe se se ka bapisiwang le letlotlo leno le legolo. Boammaaruri jwa Baebele bo re golola mo tumelabotlhoding, mo go tlhakanngweng tlhogo ke maaka le mo poifong. Bo re thusa go nna le tsholofelo, boikaelelo le boipelo. Jesu o ile a re: “Lo tla itse boammaaruri, mme boammaaruri bo tla lo golola.”—Johane 8:32.


text:
MASUNGA - Mapodisi a Masunga mo kgaolong ya Bokone botlhaba a tlhotlhomisa kgang e mo go yone dikoloi tse nne tsa lekgotla la kabo ditsha la Tati di utswilweng bosigo jwa Labobedi.
Mogolwane wa sepodisi kwa Masunga, Superintendent Kgotlaetsile Oodira, o tlhalositse mo potsolotsong ya BOPA fa e ne ya re bosigo joo monna mongwe a tsena kwa Tati Land Board, mme a kopa go tsenyediwa motlakase mo mogaleng wa gagwe.
Supt Oodira a re moo e ne e le maiteko a go tsietsa badisadikago, ba ba neng ba le babedi, mme ya re go ise go ye gope ba bo ba bofeletswe mo ditilong, mme dikoloi tse nne tsa tsewa.
O tlhalositse fa dikoloi tseo e le tsa modiro wa Toyota Hilux tsa Double cab di le pedi, ya Toyota Land Cruiser le ya Toyota Fortuner, tsotlhe di le ditshweu.
Supt Oodira o tlhalositse fa ditlhotlhomiso di senotse motlhala o o kgabaganyang gaufi le Zwenshambe mme ya re go latedisiweng wa ba isa kwa terateng ya molelwane wa Botswana le Zimbabwe, kwa ba fitlhetseng terata ya Picket 38/39 e kgaotswe. A re go lemosega fa dikoloi tseo di tloletse koo.
Ditlhotlhomiso tsa mapodisi di santse di tsweletse. BOPA


text:
LETLHAKENG - Go kaiwa fa kgaolo potlana ya Letlhakeng e le nngwe ya tse di apesitsweng kobo ka letshoba ke mathata a ditsela tse di sa tsamaegeng ga mmogo le lenyora.
Kgang e e dule ka makhanselara a kgaolo potlana e ba supa fa ba sa itumelele seemo sa ditsela.
Ba buile jalo ba araba molaetsa wa modulasetilo wa khansele potlana eo bosheng mo phuthegong ya kgotla.
Ba re metse e tshwana le ya Dutlwe,Salajwe, Botlhapatlou,Moshaweng le Kaudwane e mo seemong se se sa nametseng. Ba bolela fa seemo sa ditsela tseo se ngomola pelo ebile di le kotsi mo matshelong a batho.
Fa a bua mo puisanyong le BOPA, Mokhanselara Lefoko Kegopotswe wa Botlhapatlou o kaile fa ditsela tseo di sa nametse, mme di baka dikotsi ebile di senya dikoloi.
Mokhanselara wa Kaudwane, Rre Gabolemelwe Ramaeba o tlhalositse fa bothata e le go tlhoka go tshela ditsela tseo lekgarapana.
A re sebe sa phiri ke gore didirisiwa tsa tsela jaaka katakata di nna fela di senyegile. O ne gape a ngongorega ka tiego mo go baakanyeng katakata e e gopang tsela. Mo go tse dingwe, ba ne ba itela ka lenyora. Ba re ba ipotsa gore a e tlaare kompone ya Water utilities e tsaya marapo ka kgwedi eno seemo se tokafale kgotsa jang. BOPA


text:
MASUNGA - Ba Kompone ya metsi ya Water Utilities kwa Masunga ba abetse mokgatlho wa Pelegano Support Group wa Makaleng dijo, materase le didirisiwa tse di phepafatsang.
Fa mogolwane mo WUC Rre Super Masake a rolela mokgatlho oo dithuso tseo, kwa motseng wa Makaleng beke eno o ne a re lekalana la metsi ga le a itibaganya fela le go isa metsi kwa setshabeng, mme gape ba na le go supa kutlwelo botlhoko ka go direla morafe o ba tshelang le one.
Rre Masake a re jaaka ba tshela le batho, go mo maruding a lekgotla leo, go dira le go direla batho ba lebeletse letlhoko le le ka tswang le le teng.
A re ba ne ba itshwaraganya e le ba ofisi ya Masunga mme ba nna le kgatlhego go tshwaragana le Pelegano Support Group gore ba dire pharologanyo mo matshelong a ba ba tlhokomelwang ke mokgatlho oo.
Ba abile dilwana le dijo tsa madi a P9 000 tse di akaretsang go abela sekolo sa Tutume Central sa ba-na-le-bogole, telebishine, motshine o o tshamekang DVD , mme ba abela ba Pelegano dithuso di akaretsa materase, dikobo, dijo, le didirisiwa tsa go phepafatsa.
Rre Masake o ne a akgola Mokgatlho wa Pelegano Support Group go bo o dira tiro e ntle ya go tlhokomela bagodi.
Le fa go ntse jalo Rre Masake o ne a kopa setshaba ka kakaretso go tlhokomela metsi, a re ke maikaelelo a WUC go bona mongwe le mongwe a a nwa metsi a a phepa nako tsotlhe.
Fa a tswa la gagwe mogogi wa Pelegano Support Group Mme Maureen Magola o ne a tlhalosa fa mokgatlho o o simolotse ka ngwaga wa 1999.
Mme Magola a re ba ne ba itibagantse thata le go tlhokomela bagolo, mo motseng wa Makaleng le metse e e mabapi, a re go ne ga dira le gore ba tsee le ba ba tlhokileng lesego, mme ba ba sidile maikutlo ka go rotloetsa tswelelo pele mo botshelong go na le go itlhoboga.Bagolo bao ba tlhola kwa Pelagano, mme ba ithuta go bala le go kwala, go dira ditiro tsa diatla di tshwana le go loga, go roka, ga mmogo le go sidilwa maikutlo.
Fa a leboga, mokhanselara wa kgaolo ya Makaleng Rre Damein Thapa o ne a atla thata tiro ya kompone ya metsi a re e dirile go tiro e ntle thata.
Rre Thapa a re gangwe le gape, bogolo jang mo kgaolong ya Bokone Botlhaba, ba WUC ba itsege ka go tlhola ba tabogile ka dikoloi, mme gompieno go supa fa ba sa tabogele lefela, mme ba inaakantse le go dira pharologanyo mo matshelong a batho. BOPA


text:
BOBONONG - Dikomiti tsa ditlhabololo tsa metse di rotloeditswe go nna le boikarabelo mo tlhokomelong ya bana ba dikhutsana gore ba kgone go ntsha maduo a a kwa godimo mo dithutong.
Thotloetso e e dirilwe ke modulasetilo wa khansele potlana ya Bobirwa, Rre Ishmael Legwaila, fa a ne a rola ntlo ya phaposi e le nngwe, e komiti ya Bobonong borwa bophirima e e agetseng moithuti wa sekole se segolwane sa Bobirwa kwa Bobonong ka Matlhatso.
A re se ke kgwetlho mo dikomiting tse dingwe tsa motse go tsaya boikarabelo jwa go nna le seabe fela jaaka komiti eo e dirile ka go twe dilo makwati di kwatabolotswa mo go ba bangwe.
O tlhalositse fa komiti eo e dirile tiro e kgolo fela thata, ka jalo e tshwanelwa ke go akgolwa.
Rre Legwaila a re o itumelela gore dikomiti dingwe di setse di supile boikarabelo ka go direla bana ba go nna jalo bonno jo bo botoka mo kgaolong potlana eo, a tlhalosa gore puso e ka seke e kgone ba le nosi, mme tshwanelo ke gore dikompone le makgotla a a ikemetseng le bone ba nne le seabe go tlhabolola Batswana ba ba tlhokileng lesego mo setshabeng gore ba nne le seriti.
O akgotse modiri wa boipelego, Mme Anita Shaka yo o neng a tshwaraganye le komiti e, a re o supile fa a na le lentswe le le utlwalang le tirisanyo, a re e re ka jaana go twe go sego letsogo le le abang go na le le amogelang, Modimo o tlaa ba segofatsa. BOPA